text:
Hlankela Jehofa ka Pelo e Feletšego!
“Wena Jehofa, hle gopola kamoo ke sepetšego ka go botega pele ga gago le ka pelo ka moka.”
DIKOPELO: 52, 65
1-3. Ke’ng seo se bolelwago ke go hlankela Jehofa ka “pelo e feletšego”? Nea mohlala.
KA GE re sa phethagala, re dira diphošo. Ka gona re leboga gore Jehofa ga a re sware “go ya ka tšeo di lebanego dibe tša rena,” ge feela re itshola gomme ka tumelo re kgopela gore a re lebalele dibe tša rena motheong wa sehlabelo sa topollo sa Jesu. (Ps. 103:10) Lega go le bjalo, go etša ge Dafida a ile a botša Solomone, e le gore Jehofa a amogele tsela yeo re mo hlankelago ka yona letšatši le letšatši, re swanetše go mo “[hlankela] ka pelo e feletšego.” (1 Dikor. 28:9) Ka ge re sa phethagala, re ka dira seo bjang?
2 E le go re thuša go dira bjalo, re swanetše go bapiša bophelo bja Kgoši Asa le bja Kgoši Amatsia. Dikgoši tšeo tša Judea di ile tša dira dilo tše di lokilego mahlong a Jehofa, eupša Asa o ile a dira bjalo ka pelo e feletšego. (2 Dikor. 15:16, 17; 25:1, 2; Die. 17:3) Dikgoši tšeo ka bobedi di be di sa phethagala gomme di ile tša dira diphošo. Lega go le bjalo, Asa ga se a ka a aroga ditseleng tša Modimo ka gobane o be a ekwa Jehofa ka pelo “e feletšego.” (1 Dikor. 28:9) Eupša Amatsia yena o be a sa kwe Jehofa ka pelo e feletšego. Ka morago ga gore a fenye manaba a Modimo, o ile a boa le medimo ya ona ya maaka gomme a thoma go e rapela.
3 Go hlankela Modimo ka “pelo e feletšego” go bolela go mo kwa ka mehla. Ka Beibeleng, gantši lentšu “pelo” le šupa go seo motho a lego sona ka gare. Le akaretša dikganyogo tša motho, dikgopolo tša gagwe, mekgwa ya gagwe, bokgoni, dilo tšeo a di ratago le dipakane. Ka gona, motho yo a hlankelago Jehofa ka pelo e feletšego ga se moikaketši, e bile ga a hlankele Jehofa ka go ithola kgwara. Ga a hlankele Jehofa go no phetha molao. Go thwe’ng ka rena? Ge re tšwela pele re ekwa Modimo ka mehla, gaešita le ge re sa phethagala, re tla ba re mo hlankela ka pelo e feletšego.
4. Re tlo ithuta ka’ng sehlogong se?
4 E le gore re kwešiše seo se bolelwago ke go hlankela Modimo ka pelo e feletšego, anke re ithuteng ka bophelo bja Asa le bja dikgoši tše dingwe tša Juda tšeo di ilego tša hlankela Modimo le go mo kwa ka pelo e feletšego, e lego Jehoshafate, Hesekia le Josia. Ka moka ga bona ba ile ba dira diphošo, eupša Jehofa ga se a ka a ba lahla. Ke ka baka la’ng Jehofa a be a ba lebelela ba mo hlankela ka pelo e feletšego, gona re ka ba ekiša bjang?
ASA O BE A HLANKELA ‘JEHOFA KA PELO E FELETŠEGO’
5. Asa o ile a dira’ng ge a thoma go buša?
5 Asa e bile kgoši ya boraro ya Juda ka morago ga gore mmušo wa meloko e lesome wa Isiraele o arogane. Ge a thoma go buša, o ile a fediša medimo ya maaka le banna bao e bego e le bagweba-ka-mmele ba tempeleng. O ile a tloša gaešita le Maaka makgolo’agwe gore e se sa ba “mohumagadi, ka gobane o be a dirile modingwana wa go šišimiša.” (1 Dikg. 15:11-13) Go feta moo, Asa o ile a kgothaletša batho ba gagwe gore ba “tsome Jehofa . . . le gore ba phethe molao le ditaelo tša gagwe.” Ee, o ile a thuša batho gore ba boele ba rapele Jehofa.
6. Asa o ile a dira’ng ge Baethiopia ba be ba tlo lwa le naga ya Juda?
6 Jehofa o ile a dira gore nageng ya Juda go be le khutšo mengwageng ya mathomo e lesome ya pušo ya Asa. Ke moka Tsera wa Moethiopia o ile a tla go tlo lwa le naga ya Juda a na le mašole a 1 000 000 le dikoloi tša ntwa tše 300. (2 Dikor. 14:1, 6, 9, 10) Asa o ile a dira’ng ge a be a lebeletšane le kotsi ye? O ile a ithekga ka Jehofa ka mo go feletšego. (Bala 2 Dikoronika 14:11.) Jehofa o ile a araba thapelo ya Asa e tšwago pelong ka go mo thuša go fenya ntwa yeo le go bolaya mašole a Baethiopia. (2 Dikor. 14:12, 13) Gaešita le ge dikgoši tšeo Jehofa a bego a di kgetha di be di sa mmotegele, o be a di thuša go fenya manaba a tšona ka baka la leina la gagwe. (1 Dikg. 20:13, 26-30) Lega go le bjalo, Asa o be a ithekgile ka Modimo, gomme Modimo a araba thapelo ya gagwe. Ke therešo gore ka morago Asa o ile a dira dilo tša bošilo. Ka mohlala, o ile a kgopela kgoši ya Siria gore e mo thuše go lwa le manaba a gagwe, go e na le go kgopela thušo go Jehofa. (1 Dikg. 15:16-22) Le ge Asa a ile a dira dilo tšeo tša bošilo, Modimo o ile a mo lebelela e le yo a mo hlanketšego ka pelo “e feletšego bophelong bja gagwe ka moka.” Re ka ekiša bjang dilo tše dibotse tšeo Asa a ilego a di dira?
7, 8. O ka ekiša Asa bjang ge o dutše o hlankela Jehofa?
7 Yo mongwe le yo mongwe wa rena o swanetše go itlhahloba go bona ge e ba a ekwa Modimo ka pelo e feletšego. Ipotšiše gore: ‘Na ke dira sohle seo nka se kgonago go thabiša Jehofa, go emela borapedi bja therešo le go šireletša batho ba gagwe dilong tše mpe?’ Nagana ka sebete seo Asa a ilego a se bontšha ge a be a tloša Maaka makgolo’agwe sedulong sa bogoši, yoo e bego e le “mohumagadi” nageng yeo ya Juda! Mohlomongwe ga go na motho yo o tsebago a dira dilo tše mpe go swana le Maaka, eupša go ka ba le maemo ao go ona o ka ekišago sebete sa Asa. Ka mohlala, a re re setho sa lapa la geno goba mogwera wa gago o dirile sebe, a se itshole, gomme a kgaolwa. Na o tla kgaotša go gwerana le yena di tloga fase? Pelo ya gago e tlo go tutueletša go dira’ng?
8 Go swana le Asa, le wena o ka bontšha gore o kwa Jehofa ka pelo e feletšego ka go ithekga ka Yena ka mo go feletšego ge o lebane le diteko le ge e le dife, gaešita le tšeo di bonagalago di sa fele. Bao o tsenago le bona sekolo ba ka go kwera ka ge o le Hlatse ya Jehofa. Goba mohlomongwe bašomigotee le wena ba ka go kwera ge o kgopela go se be gona mošomong e le gore o dire dilo tša Modimo, goba ge o sa ke o šoma diiri tše di oketšegilego. Maemong a bjalo, rapela Modimo, go swana le Asa. Bontšha sebete gomme o ithekge ka Jehofa. O se ke wa tšhaba go emela se se lokilego. Gopola gore Modimo o ile a matlafatša Asa le go mo thuša, le wena o tla go thuša.
9. Re ka bontšha bjang gore re kwa Jehofa ka pelo e feletšego ge re le tšhemong?
9 Bahlanka ba Modimo ga ba thabišwe feela ke gore bona ba borapeding bja therešo. Asa o ile a thuša batho ba bangwe go hlankela Jehofa. Ka mo go swanago, le rena re thuša batho ba bangwe gore ba “tsome Jehofa.” Ruri Jehofa o a thaba ge a bona gore re botša baagišani ba rena le batho ba bangwe ka yena, le gore re dira seo ka gobane re mo rata kudu le gore re rata batho ba bangwe!
JEHOSHAFATE O ILE A TSOMA JEHOFA
10, 11. O ka ekiša bjang mohlala wa Jehoshafate?
10 Morwa wa Asa e lego Jehoshafate “o sepetše tseleng ya Asa tatagwe.” (2 Dikor. 20:31, 32) O dirile seo bjang? Go swana le tatagwe, Jehoshafate o ile a kgothaletša setšhaba gore se tsome Jehofa. O dirile seo ka go rulaganya modiro o mogolo wa go ruta setšhaba sa gagwe dilo tšeo di ngwadilwego ka “[pukung] ya molao wa Jehofa.” (2 Dikor. 17:7-10) O ile a ba a ya le metseng ya mmušong wa ka leboa wa Isiraele, dithabeng tša Efuraime, “gore a se bušetše go Jehofa.” (2 Dikor. 19:4) Ruri kgoši Jehoshafate o ile a “[tsoma] Jehofa ka pelo ya gagwe ka moka!”
11 Ka moka ga rena re ka tšea karolo modirong o mogolo wa go ruta woo Jehofa a re neilego wona lehono. Na o ruta batho ba bangwe Lentšu la Modimo kgwedi e nngwe le e nngwe, le go ba thuša gore ba amogele therešo? Ge o ka ikgafa gomme wa kgopela Jehofa gore a go thuše, o ka kgona go thoma thuto ya Beibele. Na o rapelela seo? Na o tla dira boikgafo bjoo, gomme wa šoma tšhemo gaešita le ka nako yeo ba bangwe ba e lebelelago e le ya go khutša? Go etša ge Jehoshafate a ile a ya metseng ya Efuraime go yo thuša batho gore ba boele go Jehofa, le rena re ka thuša bao ba fodilego moyeng. Go oketša moo, bagolo ba etela batho ba ba kgaotšwego bao ba lego tšhemong ya phuthego ya gabo bona, bao ba ka bago ba tlogetše dibe tša bona.
12, 13. (a) Ge Jehoshafate a be a le bothateng bjo bogolo, o ile a dira’ng? (b) Go swana le Jehoshafate, ke ka baka la’ng re swanetše go amogela gore dilo tše dingwe di a re palela?
12 Go swana le tatagwe e lego Asa, Jehoshafate o ile a dula a ekwa Modimo gaešita le ge a be a tlo hlaselwa ke lešaba le legolo la manaba. (Bala 2 Dikoronika 20:2-4.) Jehoshafate o ile a boifa kudu! Lega go le bjalo, o ile a “ikemišetša go tsoma Jehofa.” Ka boikokobetšo o ile a botša Jehofa ka thapelo gore setšhaba sa gagwe se be se se “na matla pele ga lešaba [leo] le legolo,” le gore yena le setšhaba sa gagwe ba be ba sa tsebe gore ba dire eng. O ile a ithekga ka Jehofa ka mo go feletšego, a re: “Mahlo a rena a lebeletše wena.”
13 Go swana le Jehoshafate, ka dinako tše dingwe re ka felelwa ke maano, gaešita le go ikwa re boifa. (2 Bakor. 4:8, 9) Eupša gopola gore ge Jehoshafate a be a rapela phatlalatša, o ile a amogela gore yena le setšhaba sa gagwe ba feletšwe ke maano. (2 Dikor. 20:5) Bao ba etelelago pele ka malapeng ba ka ekiša Jehoshafate ka go kgopela Jehofa gore a ba hlahle le go ba nea matla a go kgotlelela mathata. Ge o rapela Jehofa o na le lapa la gago, mmotše mathata a gago lapa la gago le theeditše. Lapa la gago le tla bona gore o ithekgile ka Jehofa. Modimo o ile a thuša Jehoshafate, le wena o tla go thuša.
HESEKIA O ILE A TŠWELA PELE A DIRA TŠE DI LOKILEGO
14, 15. Hesekia o ile a bontšha bjang gore o be a ithekgile ka Jehofa ka mo go feletšego?
14 Ka go se swane le Jehoshafate, Hesekia o ile a lwela go ba kgoši e botse yeo e ‘kgomaretšego Jehofa,’ ka go se ekiše tatagwe yoo a bego a rapela medimo ya diswantšho. Hesekia o ile “a tloša mafelo a phagamego, a pšhatlaganya dikokwane tše kgethwa, a rema kota e kgethwa a ba a pšhatlaganya noga ya koporo yeo Moshe a bego a e dirile,” yeo ka nako yeo Baisiraele ba bego ba e rapela. O be a ekwa Jehofa ka mo go feletšego, ka gobane o ile a tšwela pele a “lota ditaelo tša Jehofa tšeo a bego a di laetše Moshe.”
15 Gaešita le ge Asiria, yeo e bego e buša lefase ka nako yeo, e ile ya fenya metse ya Juda gomme e nyaka go hlasela Jerusalema, Hesekia o ile a ithekga ka Jehofa ka mo go feletšego. Kgoši ya Asiria e lego Sanheribe o ile a kwera Jehofa gomme a tšhošetša Hesekia gore a ineele go yena. Lega go le bjalo, Hesekia o ile a bontšha thapelong ya gagwe gore o botile Jehofa ka mo go feletšego gore o tla ba phološa. (Bala Jesaya 37:15-20.) Jehofa o ile a araba thapelo ya Hesekia ka go romela morongwa wa gagwe gore a bolaye mašole a Baasiria a 185 000.
16, 17. O ka ekiša Hesekia bjang ge o dutše o hlankela Jehofa?
16 Ka morago, Hesekia o ile a babja wa go hwa. O ile a lopa Jehofa gore a gopole dilo tše dibotse tšeo a di dirilego. (Bala 2 Dikgoši 20:1-3.) Mangwalo a re botša gabotse gore ga re phele mehleng yeo re ka letelago gore Modimo a re fodiše ka mohlolo goba gore a re okeletše matšatši a bophelo. Lega go le bjalo, go swana le Hesekia, yo mongwe le yo mongwe wa rena a ka botša Jehofa thapelong ya gagwe a re: “Ke [sepetše] ka go botega pele ga gago le ka pelo ka moka.” Na o a dumela gore Jehofa a ka go thuša gaešita le ge o babja?
17 Ge o naganišiša ka mohlala wa Hesekia, o ka bona dilo tšeo di go šitišago go ba le tswalano e botse le Jehofa goba tšeo di go arošago borapeding bja therešo. Ge e ba go le bjalo, kgaogana le tšona. Ga re nyake go ekiša batho ba lefase bao ba dirišago mekgwa ya poledišano ya Inthaneteng go swara batho ba bangwe okare ke medingwana. Ke therešo gore Bakriste ba bangwe ba ka thabela go boledišana le ditho tša malapa a bona le bagwera ba diriša mekgwa yeo. Eupša batho ba bantši lefaseng ba diriša mekgwa yeo ka mo go feteletšego, ba nyaka go tseba selo se sengwe le se sengwe ka batho bao le go ba tseba ba sa ba tsebego. Goba ba senya nako e ntši ba lebeletše dinepe tša batho bao goba ba bala ka bona. Kotsi ke gore Mokriste a ka feleletša a senya nako a dira dilo tše di se nago mohola. Mokriste a ka ba a ikgantšha ka palo ya batho bao ba dulago ba bona dinepe tša gagwe le melaetša mekgweng ya poledišano ya Inthaneteng, e bile a ka ba a kwatišwa ke gore ba bangwe ga ba sa nyaka go tseba ka yena. Ge nkabe moapostola Paulo goba Akhwila le Perisila ba be ba phela mehleng ye, na o nagana ba be ba tla swarega ka go bea dinepe tša bona Inthaneteng, goba ka go nyaka go tseba ka batho bao e sego Dihlatse? Beibele e re botša gore Paulo o be a “[swaregile] kudu ka lentšu.” Le gona, Akhwila le Perisila ba be ba diriša nako ya bona go hlalosetša batho ba bangwe “tsela ya Modimo ka mo go nepagetšego kudu.” (Dit. 18:4, 5, 26) Ka gona ipotšiše gore: ‘Na ke phema go lebelela batho ba bangwe okare ke medingwana goba go senya nako ke dira dilo tša go se re selo?’
JOSIA O ILE A DULA A DIRA SEO JEHOFA A SE RATAGO
18, 19. O nyaka go ekiša Josia ka ditsela dife?
18 Kgoši Josia, e lego setlogolwana sa Hesekia, le yena o ile a dula a dira ‘ka pelo ya gagwe ka moka’ seo Jehofa a se ratago. (2 Dikor. 34:31) Ge e be e sa le mošemane, “o ile a thoma go tsoma Modimo wa Dafida,” gomme ge a na le mengwaga e 20, a thoma go fediša borapedi bja maaka nageng ya Juda. (Bala 2 Dikoronika 34:1-3.) Josia o be a dira ka pelo ka moka dilo tšeo di bego di thabiša Modimo, go feta dikgoši tše dintši tša Juda. Go oketša moo, ka morago ga gore moperisita yo a phagamego a hwetše puku ya Molao wa Moshe yeo go ka diregago gore e ngwadilwe ke Moshe ka letsogo, e ile ya balelwa Josia gomme a dira dilo tšeo di ngwadilwego ka go yona. O ile a kgothaletša batho ba gagwe gore ba hlankele Jehofa. Ka go re’alo, batho “ga se ba ka ba tlogela go latela Jehofa” mehleng ka moka ya ge Josia a sa phela.—2 Dikor. 34:27, 33.
19 Go swana le Josia, bafsa ba swanetše go thoma go tsoma Jehofa e sa le ba banyenyane. Go ka direga gore Kgoši Manase yo a bego a itshotše dibeng tša gagwe o ile a ruta Josia ka kgaugelo ya Modimo. Lena bafsa, gweranang le batho ba godilego bao ba botegago malapeng a gabo lena le ka phuthegong gomme le ithute kamoo Jehofa a ilego a ba thuša ka gona. Le gona gopolang gore Mangwalo ke wona a ilego a thuša Josia gore a dire dilo tšeo di thabišago Jehofa. Ge le ka bala Lentšu la Modimo, le tla kgona go dira dilo tšeo di tla le thabišago kudu, la tiiša segwera sa lena le Modimo gaešita le go tutueletšega go thuša ba bangwe gore ba tsome Modimo. (Bala 2 Dikoronika 34:18, 19.) Le gona go ithuta Beibele go ka le thuša gore le bone moo le ka kaonefatšago tirelong ya lena go Modimo. Ekišang Josia, gomme le direng bjalo ka pelo ka moka.
HLANKELA JEHOFA KA PELO E FELETŠEGO!
20, 21. (a) Ke’ng seo dikgoši tše nne tšeo re boletšego ka tšona di swanago ka sona? (b) Re tlo bolela ka’ng sehlogong se se latelago?
20 Ka ge re ithutile ka dikgoši tše nne tša Juda tšeo di ilego tša hlankela Jehofa ka pelo e feletšego, na go na le seo o ithutilego sona? Dikgoši tšeo di be di dira thato ya Modimo ka mafolofolo e bile di mo kwa ka pelo ka moka. Di ile tša dula di dira thato ya Modimo. Di ile tša dira bjalo gaešita le ge di be di lebane le mathata a magolo le manaba a boifišago. Sa bohlokwa le go feta ke gore di be di hlankela Jehofa ka pelo e tšhweu.
21 Bjalo ka ge re tla bona sehlogong se se latelago, dikgoši tše nne tšeo re boletšego ka tšona di ile tša dira diphošo. Lega go le bjalo, ge Mohlahlobi wa dipelo a be a di lebeledišiša, o ile a bona gore di be di mo hlankela ka pelo e feletšego. Le rena ga se ra phethagala. Ge Jehofa a dutše a re hlahloba, na o bona re mo hlankela ka pelo e feletšego? Anke re boleleng ka taba yeo sehlogong se se latelago.


c: text/html

text:
KGAOLO 16
Go Bokana Gotee Bakeng sa Borapedi
1. Ge barutiwa ba Jesu ba be ba bokane gotee ba ile ba hwetša thušo efe, gona ke ka baka la’ng ba be ba e hloka?
NAKWANA ka morago ga tsogo ya Jesu, barutiwa ba gagwe ba ile ba bokana gore ba kgothatšane. Lega go le bjalo, ba be ba notletše mejako ya moo ba bego ba le gona ka ge ba be ba boifa manaba a bona. Ruri poifo ya bona e swanetše go ba e ile ya fela ge Jesu a be a iponagatša go bona gomme a re: “Amogelang moya o mokgethwa”! (Bala Johane 20:19-22.) Ka morago, barutiwa ba Jesu ba ile ba bokana gotee gape gomme Jehofa a tšhollela moya o mokgethwa godimo ga bona. Ruri ba ile ba hwetša matla a go dira modiro wa boboledi wo ba bego ba laetšwe go o dira!—Dit. 2:1-7.
2. (a) Jehofa o re nea matla bjang, gona ke ka baka la’ng re a hloka? (b) Ke ka baka la’ng Borapedi bja Lapa bo le bohlokwa kudu? (Bona mongwalo wa ka tlase le lepokisi le le rego, “ Borapedi bja Lapa,” go letlakala 175.)
2 Le rena re lebeletšana le ditlhohlo tše di swanago le tšeo bana babo rena ba lekgolong la pele la nywaga ba bego ba lebeletšana le tšona. (1 Pet. 5:9) Ka dinako tše dingwe, ba bangwe ba rena re ka boifa batho. Ka gona re hloka matla a tšwago go Jehofa e le gore re kgotlelele modirong wa boboledi. (Baef. 6:10) Jehofa o re nea matla a bjalo ka diboka tša rena. Ga bjale re na le diboka tše pedi beke e nngwe le e nngwe, e lego Seboka sa Polelo ya Phatlalatša le Thuto ya Morokami gotee le seboka sa gare ga beke seo se bitšwago Seboka sa Bophelo bja Rena le Bodiredi. * Le gona re thabela ditiragalo tše nne ngwaga le ngwaga, e lego kopano ya selete, dikopano tše pedi tša tikologo le Segopotšo sa lehu la Kriste. Ke ka baka la’ng go le bohlokwa gore re be gona dipokanong tše ka moka? Diboka tša rena tša mehleng yeno di thomile bjang? Le gona pono ya rena ka diboka e utolla’ng ka rena?
Ke ka Baka la Eng re Bokana Gotee?
3, 4. Jehofa o nyaka gore batho ba gagwe ba dire’ng? Nea mehlala.
3 Ga e sa le go tloga kgale Jehofa a laetše batho ba gagwe go bokana gotee gore ba mo rapele. Ka mohlala, ka 1513 B.C.E., Jehofa o ile a nea setšhaba sa Isiraele Molao, le gona Molao woo o be o akaretša gore se boloke Sabatha ya beke le beke e le gore lapa le lengwe le le lengwe le mo hlankele le go rutwa Molao. (Doit. 5:12; 6:4-9) Ge Baisiraele ba be ba latela Molao woo, malapa a be a matlafala gomme setšhaba ka moka se dula se hlwekile moyeng e bile se le matla. Ge setšhaba se be se sa kwe Molao woo, se hlokomologa melao ya go swana le gore se bokane gotee ka mehla gore se rapele Jehofa, Modimo o be a se furalela.—Lef. 10:11; 26:31-35; 2 Dikor. 36:20, 21.
4 Le gona, ela hloko mohlala woo Jesu a re beetšego wona. O be a tlwaetše go ya sinagogeng beke e nngwe le e nngwe ka Sabatha. (Luka 4:16) Ka morago ga lehu la Jesu le tsogo ya gagwe, barutiwa ba gagwe ba ile ba tšwela pele ka mokgwa wa go bokana gotee ka mehla le ge go be go se sa nyakega gore ba boloke Sabatha. (Dit. 1:6, 12-14; 2:1-4; Baroma 14:5; Bakol. 2:13, 14) Dibokeng tšeo, Bakriste ba lekgolong la pele la nywaga ba be ba sa fo rutana le go kgothatšana eupša gape ba be ba direla Modimo dihlabelo tša tumišo ka dithapelo tša bona, dikarabo le ka dikopelo.—Bakol. 3:16; Baheb. 13:15.
5. Ke ka baka la’ng re eba gona dibokeng tša beke le beke le dikopanong tša ngwaga le ngwaga tše dikgolo le tše dinyenyane? (Bona le lepokisi le le rego, “ Dipokano tša Ngwaga le Ngwaga Tšeo di Kopanyago Batho ba Modimo,” go letlakala 176.)
5 Ka mo go swanago, le rena ge re eba gona dibokeng tša beke le beke le dikopanong tša ngwaga le ngwaga tše dikgolo le tše dinyenyane, re bontšha gore re thekga Mmušo wa Modimo, re matlafatšwa ke moya o mokgethwa e bile re kgothatša ba bangwe ge re bolela ka tumelo ya rena. Sa bohlokwa kudu, re hwetša sebaka sa go tumiša Jehofa ka dithapelo tša rena, dikarabo le ka dikopelo. Tsela yeo diboka tša rena di swarwago ka yona lehono e ka ba e fapane le yeo Baisiraele le Bakriste ba lekgolong la pele la nywaga ba bego ba swara diboka tša bona ka yona, eupša dipokano tša rena di sa le bohlokwa go etša ge di be di le bohlokwa mehleng yeo. Diboka tša rena tša mehleng yeno di thomile bjang?
Diboka tša Beke le Beke Tšeo di re Hlohleletšago ‘Leratong le Medirong e Mebotse’
6, 7. (a) Morero wa diboka tša rena ke ofe? (b) Diboka tša rena di be di fapana bjang go ya ka dihlopha tša Barutwana ba Beibele?
6 Ge Ngwanabo rena Charles Taze Russell a be a thoma go tsoma therešo ka Lentšung la Modimo, o ile a bona go le bohlokwa gore a kopane le ba bangwe bao ba bego ba na le pakane e swanago. Ka 1879, Russell o ile a ngwala gore: “Nna le ba bangwe kua Pittsburgh, re ile ra rulaganya klase ya ka mehla ya Beibele gore re nyakišiše Mangwalo, gomme re be re kopana Sontaga se sengwe le se sengwe.” Babadi ba makasine wa Zion’s Watch Tower ba ile ba kgothaletšwa gore ba be le diboka, gomme ka 1881, go be go šetše go swarwa diboka Sontaga se sengwe le se sengwe le Laboraro le lengwe le le lengwe kua Pittsburgh, Pennsylvania. Tokollo ya Morokami wa November 1895 e boletše gore morero wa diboka tšeo e be e le go hlagolela “segwera sa Bokriste, lerato le botee” gotee le go nea bao ba lego gona sebaka sa gore ba kgothatšane.—Bala Baheberu 10:24, 25.
7 Tsela yeo diboka tša rena di bego di swarwa ka yona le makga ao di bego di swarwa ka ona di be di fapana go ya ka dihlopha tša Barutwana ba Beibele go theoša le nywaga. Ka mohlala, lengwalo le le tšwago sehlopheng sa kua United States leo le gatišitšwego ka 1911 le itše: “Re swara bonyenyane diboka tše hlano beke le beke.” Sehlopha seo se be se swara diboka tšeo ka Mošupologo, Laboraro, Labohlano le tše pedi ka Sontaga. Lengwalo le lengwe le le tšwago sehlopheng sa Afrika, leo le gatišitšwego ka 1914 le itše: “Re swara diboka gabedi ka kgwedi, di thoma ka Labohlano gomme tša fela ka Sontaga.” Lega go le bjalo, ge nako e dutše e tšwela pele, go ile gwa thoma mokgwa wo re swarago diboka ka wona lehono. Anke re ahlaahleng ka bokopana histori ya seboka se sengwe le se sengwe.
8. Tše dingwe tša dipolelo tša phatlalatša tša mehleng ya pele di be di le mabapi le eng?
8 Seboka sa Polelo ya Phatlalatša. Ka 1880, e lego ngwaga wa ka morago ga gore Ngwanabo rena Russell a thome go gatiša makasine wa Zion’s Watch Tower, o ile a latela mohlala wo o beilwego ke Jesu gomme a tšea leeto la go tšama a bolela ditaba tše dibotse. (Luka 4:43) Gona moo leetong la gagwe, Ngwanabo rena Russell o ile a thoma seboka seo ga bjale se bitšwago Seboka sa Polelo ya Phatlalatša. Ge Morokami o be o tsebiša ka leeto la gagwe, o boletše gore Ngwanabo rena Russell “o tlo tšama a nea dipolelo tša phatlalatša tšeo di bolelago ka ‘Dilo tša mabapi le mmušo wa Modimo.’” Ka 1911, ka morago ga gore dinageng tše mmalwa go thongwe diklase goba diphuthego, phuthego e nngwe le e nngwe e ile ya kgothaletšwa gore e romele diboledi tše di swanelegago diphuthegong tša tikologong ya gabo tšona gore di yo nea dipolelo tše tshelelago di diriša dihlogo tše bjalo ka tše di lego mabapi le kahlolo le topollo. Mafelelong a polelo e nngwe le e nngwe, go be go tsebišwa leina la seboledi sa bekeng e latelago le sehlogo sa polelo ya sona.
9. Seboka sa Polelo ya Phatlalatša se fetogile bjang go theoša le nywaga, gona o ka se thekga bjang?
9 Ka 1945, Morokami o ile wa tsebiša go thoma ga lesolo la lefaseng ka bophara la go newa ga Dipolelo tša Beibele tša Phatlalatša tše seswai tšeo di bego di bolela ka “mathata a nakong yeo.” Ka nywagasome e mentši, diboledi tšeo di kgethilwego di be di sa fo nea dipolelo tšeo di tšwago go mohlanka yo a botegago eupša di be di nea le dipolelo tšeo di itiretšego tšona. Lega go le bjalo, ka 1981, diboledi ka moka di ile tša laelwa gore di thee dipolelo tša tšona dithulaganyong tša dipolelo tša phatlalatša tšeo di neilwego diphuthego. * Go fihlela ka 1990, dithulaganyo tše dingwe tša dipolelo tša phatlalatša di be di nyaka gore batheetši ba tšee karolo goba go be le dipontšho; eupša ngwageng woo ditaelo di ile tša fetošwa, gomme go tloga ka nako yeo go ya pele dipolelo tša phatlalatša tša newa e le dipolelo feela. Phetogo e nngwe e ile ya dirwa ka January 2008 ge nako ya go newa ga dipolelo tša phatlalatša e be e fokotšwa go tloga go metsotso e 45 go ya go e 30. Gaešita le ge mokgwa wa go newa ga dipolelo tša phatlalatša o fetogile, dipolelo tša phatlalatša tšeo di lokišeleditšwego gabotse di sa dutše di aga tumelo ya rena Lentšung la Modimo le go re ruta ka dibopego tše di fapafapanego tša Mmušo wa Modimo. (1 Tim. 4:13, 16) Na o laletša ka mafolofolo dipoelo tša gago le ba bangwe bao e sego Dihlatse gore ba tlo kwa dipolelo tšeo tša bohlokwa tšeo di theilwego Beibeleng?
10-12. (a) Seboka sa Thuto ya Morokami se bile le diphetogo dife? (b) Ke dipotšišo dife tšeo o swanetšego go ipotšiša tšona?
10 Thuto ya Morokami. Ka 1922, bana babo rena bao ba bego ba tsebja e le basepedi ba bodumedi, e lego badiredi bao Mokgatlo wa Watch Tower o bego o ba romela go yo nea dipolelo diphuthegong le go etelela pele modirong wa boboledi, ba ile ba šišinya gore go be le seboka sa ka mehla sa thuto ya Morokami. Tšhišinyo ye e ile ya amogelwa, gomme mathomong, thuto ya Morokami e be e swarwa gare ga beke goba ka Sontaga.
11 Morokami wa June 15, 1932, o ile wa nea tlhahlo e oketšegilego mabapi le kamoo seboka se se swanetšego go swarwa ka gona. Sehlogo se se ile sa bolela gore ngwanabo rena o swanetše go etelela pele seboka se, gomme sa diriša tsela yeo seboka se se swarwago ka yona Legaeng la Bethele e le mohlala. Bana babo rena ba bararo ba be ba ka dula sethaleng gomme ba šiedišana ka go bala dirapa. Mehleng yeo dihlogo tše ithutwago di be di se na dipotšišo, ka gona moswari wa thuto o be a laetšwe gore a kgopele batheetši go rotoša dipotšišo tše di theilwego tabeng yeo e ahlaahlwago. Ka morago ga moo, o be a kgopela batheetši gore ba arabe dipotšišo tšeo. Ge e ba go be go nyakega tlhaloso e oketšegilego, moswari wa thuto o be a laetšwe gore a nee tlhaloso e “kopana le yeo e kwagalago.”
12 Mathomong, phuthego e nngwe le e nngwe e be e dumeletšwe go ikgethela tokollo ya makasine wa Morokami yeo ba bantši ba bego ba nyaka go ithuta yona. Lega go le bjalo, Morokami wa April 15, 1933, o ile wa laela gore diphuthego ka moka di diriše tokollo yeo e sa tšwago go gatišwa. Ka 1937, go ile gwa laelwa gore thuto ye e swanetše go swarwa ka Sontaga. Diphetogo tše dingwe tšeo di ilego tša dirwa sebokeng se gore se be ka tsela yeo se swarwago ka yona lehono, di ile tša gatišwa ka go Morokami wa October 1, 1942. Sa pele, makasine wo o ile wa tsebiša gore botlaseng bja letlakala le lengwe le le lengwe la sehlogo se ithutwago go tlo ba le dipotšišo tšeo di swanetšego go dirišwa. Ke moka wa bolela gore seboka se se swanetše go tšea iri. Le gona o ile wa kgothaletša bao ba arabago gore ba arabe “ka mantšu a bona” go e na le go bala dikarabo serapeng. Thuto ya Morokami e sa dutše e le seboka se segolo seo mohlanka yo a botegago a se dirišago go re nea dijo tša moya ka nako e swanetšego. (Mat. 24:45) Yo mongwe le yo mongwe wa rena o swanetše go ipotšiša gore: ‘Na ke lokišeletša thuto ya Morokami beke e nngwe le e nngwe? Le gona na ke katanela go araba ge e ba nka kgona?’
13, 14. Seboka sa Thuto ya Beibele ya Phuthego se thomile bjang, gona ke’ng seo o se thabelago ka seboka se?
13 Thuto ya Beibele ya Phuthego. Magareng ga bo-1890, ka morago ga gore go lokollwe dibolumo tše mmalwa tša puku ya Millennial Dawn, Ngwanabo rena H. N. Rahn, e lego Morutwana wa Beibele yo a bego a dula motseng wa Baltimore, Maryland, U.S.A., o ile a šišinya gore go swarwe diboka tšeo di bego di bitšwa “Dawn Circles” bakeng sa go ithuta Beibele. Mathomong, diboka tše tšeo gantši di bego di swarelwa ka magaeng a bana babo rena, e be e le tša go fo bona ge e ba di tla atlega. Lega go le bjalo, ka September 1895, diboka tša Dawn Circles di be di šetše di swarwa ka katlego metseng e mentši kua United States. Ka go re’alo, Morokami wa kgwedi yeo o ile wa šišinya gore barutwana ka moka ba therešo ba sware diboka tšeo. O ile wa laela gore moswari wa seboka seo e swanetše go ba motho yo a kgonago go bala gabotse. O be a swanetše go bala lefoko letee ke moka a letele gore batheetši ba nee ditlhaloso. Ka morago ga go bala mafoko ka moka ao a lego serapeng le go a ahlaahla, o be a swanetše go bala mangwalo ao a lego serapeng seo. Mafelelong a kgaolo, yo mongwe le yo mongwe yo a lego gona o be a swanetše go hlalosa ka boripana seo a ithutilego sona kgaolong yeo.
14 Leina la seboka se le fetošitšwe ka makga a mmalwa. Se ile sa bitšwa Berean Circles for Bible Study, e lego leina leo le bego le šupa go Baberea ba lekgolong la pele la nywaga bao ba bego ba hlahloba Mangwalo ka kelohloko. (Dit. 17:11) Ge nako e dutše e tšwela pele, leina leo le ile la fetošwa ya ba Thuto ya Puku ya Phuthego. Gona bjale seboka se se bitšwa Thuto ya Beibele ya Phuthego, gomme phuthego ka moka e bokana gotee Holong ya Mmušo go e na le go bokana ka dihlopha magaeng a bana babo rena. Go theoša le nywagasome, sebokeng se go ile gwa ithutwa dipuku tše di fapafapanego, diporoutšha gaešita le dihlogo tše itšego tša Morokami. Go tloga mehleng ya pele, bohle bao ba bego ba eba gona sebokeng se ba be ba kgothaletšwa go tšea karolo. Seboka se se re thušitše kudu go oketša tsebo ya rena ya Beibele. Na o lokišeletša seboka se ka mehla le go tšea karolo go sona ka moo o ka kgonago?
15. Sekolo sa Bodiredi sa Pušo ya Modimo se be se hlametšwe’ng?
15 Sekolo sa Bodiredi sa Pušo ya Modimo. Carey Barber, yoo ka nako yeo a bego a hlankela ntlongkgolo ya rena kua Brooklyn, New York, o gopola ka gore: “Bošegong bja Mošupologo ka February 16, 1942, banna ka moka bao e bego e le ditho tša lapa la Bethele ya Brooklyn ba ile ba botšwa gore ba ingwadiše sekolong se seo ka morago se ilego sa bitšwa Sekolo sa Bodiredi sa Pušo ya Modimo.” Ngwanabo rena Barber, yoo ka morago a ilego a ba setho sa Sehlopha se Bušago, o ile a hlalosa gore sekolo seo ke “e nngwe ya diphetogo tša bohlokwa kudu tša kamoo Jehofa a dirišanago le batho ba gagwe ba mehleng yeno.” Sekolo se se ile sa thuša bana babo rena kudu go kaonefatša bokgoni bja bona bja go ruta le go dira boboledi moo e lego gore go thoma ka 1943, ganyenyane-ganyenyane pukwana ya Course in Theocratic Ministry e ile ya romelwa diphuthegong lefaseng ka bophara. Morokami wa June 1, 1943, o boletše gore Sekolo sa Bodiredi sa Pušo ya Modimo se be se hlametšwe go thuša batho ba Modimo “go itlwaetša go ba dihlatse tše di nago le bokgoni ge ba dutše ba tsebatša molaetša wa Mmušo.”—2 Tim. 2:15.
16, 17. Na Sekolo sa Bodiredi sa Pušo ya Modimo se be se re ruta feela bokgoni bja go bolela? Hlalosa.
16 Mathomong, ba bantši ba be ba hwetša go le thata kudu go nea dipolelo ka pele ga batheetši ba bantši. Clayton Woodworth, yo Monyenyane, yoo tatagwe a ilego a golegwa ka go hloka toka le Ngwanabo rena Rutherford gotee le ba bangwe ka 1918, o gopola kamoo a ilego a ikwa ka gona ge a be a thoma go nea dipolelo sekolong se ka 1943. Ngwanabo rena Woodworth o itše: “Ke be ke thatafalelwa kudu ke go nea dipolelo. E be eka leleme la ka le tlala ka ganong, ke oma ka ganong gomme lentšu la ka le kwala le gwaša e bile ke kgamega.” Lega go le bjalo, ge Clayton a kaonefaditše bokgoni bja go bolela, o ile a newa tokelo ya go nea dipolelo tše dintši phatlalatša. Sekolo se ga se sa fo mo ruta bokgoni bja go bolela. Se mo rutile le bohlokwa bja go ikokobetša le bja go ithekga ka Jehofa. O itše: “Ke ile ka lemoga gore seboledi ka bosona ga se bohlokwa. Eupša ge e ba se lokišetša gabotse e bile se ithekga ka Jehofa ka mo go feletšego, batheetši ba tla se theetša ka kelohloko le go holega.”
17 Ka 1959, dikgaetšedi le tšona di ile tša botšwa gore di ingwadiše sekolong se. Kgaetšedi Edna Bauer o gopola a ekwa tsebišo yeo kopanong yeo a bego a le go yona. O itše: “Ke gopola kamoo tsebišo ye e ilego ya thabiša dikgaetšedi ka gona. Ga bjale le rena re be re tlo hwetša sebaka sa go itlwaetša.” Go theoša le nywaga, bana babo rena ba bantši le dikgaetšedi ba ile ba ingwadiša Sekolong sa Bodiredi sa Pušo ya Modimo e le gore ba rutwe ke Jehofa. Lehono re hwetša tlwaetšo yeo sebokeng sa rena sa gare ga beke.
18, 19. (a) Ga bjale re hwetša bjang tlhahlo e holago ya go dira bodiredi bja rena? (b) Ke ka baka la’ng re opela dibokeng tša rena? (Bona lepokisi le le rego, “ Go Opela ka Therešo ya Beibele.”)
18 Seboka sa Tirelo. Ga e sa le go tloga ka 1919, go be go swarwa diboka tša kamoo tirelo ya tšhemo e bego e swanetše go rulaganywa ka gona. Ka nako yeo, ga se bohle ka phuthegong bao ba bego ba eba gona dibokeng tšeo—go be go etla feela bao ba bego ba kgethilwe go sepediša dikgatišo. Mo e nyakilego go ba ngwageng ka moka wa 1923, Seboka sa Tirelo se be se swarwa gatee feela ka kgwedi, gomme bohle ka klaseng goba ka phuthegong, ba be ba swanetše go ba gona. Ka 1928, diphuthego di ile tša kgothaletšwa go swara Seboka sa Tirelo beke e nngwe le e nngwe, ke moka ka 1935, Morokami wa kgothaletša diphuthego ka moka gore Sebokeng sa Tirelo di diriše tsebišo yeo e gatišitšwego ka go Director (yeo ka morago e ilego ya bitšwa Informant gomme ya tla ya bitšwa Tirelo ya Rena ya Mmušo). Go se go ye kae, seboka se se ile sa swarwa ka mehla diphuthegong ka moka.
19 Lehono, sebokeng sa rena sa gare ga beke re hwetša tlhahlo e holago ya kamoo re ka phethago bodiredi bja rena. (Mat. 10:5-13) Ge e ba o swanelega go hwetša pukwana ya seboka, na o ithuta yona le go diriša ditšhišinyo tšeo e di neago ge o le bodireding?
Seboka sa Bohlokwa Kudu mo Ngwageng
20-22. (a) Ke ka baka la’ng re gopola lehu la Jesu? (b) O holega bjang ka go ba gona Segopotšong ngwaga o mongwe le o mongwe?
20 Jesu o boditše balatedi ba gagwe gore ba gopole lehu la gagwe go fihlela a boa. Go swana le monyanya wa Paseka, Segopotšo sa lehu la Kriste ke tiragalo ya ngwaga le ngwaga. (1 Bakor. 11:23-26) Ngwaga o mongwe le o mongwe batho ba dimilione ba ba gona sebokeng se. Se gopotša batlotšwa ka tokelo ya bona ya go ba bajabohwagotee le Kriste Mmušong. (Baroma 8:17) Le gona se thuša dinku tše dingwe go hlompha ka mo go tseneletšego Kgoši ya Mmušo wa Modimo le go e botegela.—Joh. 10:16.
21 Ngwanabo rena Russell le badirišani ba gagwe ba ile ba lemoga bohlokwa bja go gopola Selalelo sa Morena e bile ba be ba tseba gore se swanetše go gopolwa gatee feela mo ngwageng. Tokollo ya Morokami wa April 1880 e itše: “E šetše e le nywaga e mmalwa ba bantši ba rena mo Pittsburgh re tlwaetše go . . . gopola Paseka [Segopotšo] le go ja diswantšhetšo tšeo di emelago mmele wa Morena wa rena le madi a gagwe.” Go se go ye kae, dikopano tša selete di ile tša swarwa ka nako e tee le Segopotšo. Lekga la mathomo leo go ilego gwa bolokwa dipego tša tiragalo e bjalo e bile ka 1889, moo go bilego le batho ba 225 gomme gwa kolobetšwa ba 22.
22 Lehono, Segopotšo ga e sa le karolo ya lenaneo la kopano ya selete, eupša re laletša bohle tikologong ya gabo rena gore ba tle ba be gotee le rena Segopotšong Holong ya Mmušo ya gabo rena goba lefelong leo le hirilwego. Ka 2013, batho ba ka godimo ga dimilione tše 19 ba bile gona Segopotšong sa lehu la Jesu. Ruri re na le tokelo e kgolo ya go ba gona Segopotšong le ya go kgothaletša ba bangwe go ba gona bošegong bjo bjo bohlokwa kudu! Na ngwaga o mongwe le o mongwe o laletša ka mafolofolo batho ba bantši kamoo o ka kgonago gore ba be gona Segopotšong?
Seo se Utollwago ke Pono ya Rena ka Dipokano
23. O lebelela bjang taelo ya gore re bokane gotee?
23 Bahlanka ba Jehofa ba botegago ga ba lebelele taelo ya gore ba bokane gotee e le morwalo. (Baheb. 10:24, 25; 1 Joh. 5:3) Ka mohlala, Kgoši Dafida o be a rata go ya ntlong ya Jehofa go yo rapela. (Ps. 27:4) O be a tloga a thabela go dira bjalo a na le ba bangwe bao ba ratago Modimo. (Ps. 35:18) Le gona nagana ka mohlala wa Jesu. Gaešita le ge e be e sa le yo monyenyane, o be a kganyoga kudu go ba ntlong ya Tatagwe ya borapedi.—Luka 2:41-49.
Tsela yeo re ikwago ka yona ka go bokana gotee e bontšha kamoo Mmušo wa Modimo e lego wa kgonthe ka gona go rena
24. Re bontšha’ng ka go ba gona dibokeng, gona di re hola bjang?
24 Ge re eba gona dibokeng, re bontšha gore re rata Jehofa le gore re kganyoga go matlafatša badumedigotee le rena. Le gona re bontšha gore re kganyoga go phela bjalo ka balata ba Mmušo wa Modimo, ka gobane ke dibokeng tša rena, dikopanong tše dikgolo le tše dinyenyane moo re rutwago go phela ka tsela yeo. Go oketša moo, diboka tša rena di re nea bokgoni le matla ao re a hlokago gore re kgotlelele go o mongwe wa mediro ya bohlokwa kudu yeo e dirwago ke balata ba Mmušo wa Modimo lehono, e lego wa go dira batho barutiwa ba Kgoši Jesu Kriste le go ba tlwaetša. (Bala Mateo 28:19, 20.) Ka ntle le pelaelo, tsela yeo re ikwago ka yona ka go bokana gotee e bontšha kamoo Mmušo wa Modimo e lego wa kgonthe ka gona go rena. Anke ka mehla re tšeeleng godimo diboka tša rena!
^ par. 2 Go tlaleletša go diboka tša phuthego tša beke le beke, lapa le lengwe le le lengwe goba motho yo mongwe le yo mongwe o kgothaletšwa go ba le lenaneo la thuto ya motho ka noši goba borapedi bja lapa.
^ par. 9 Ka 2013, go be go šetše go na le dithulaganyo tša dipolelo tša phatlalatša tša ka godimo ga tše 180.
Kopano ye e swaya nywaga e 100 Kriste a buša legodimong.
Ithute ka mo go oketšegilego
Jehofa o Kgoboketša Setšhaba sa Gagwe se Thabilego
Dipokano tša mehleng ya Beibele di swana bjang le dikopano tša Dihlatse tša Jehofa? Ke ka baka la’ng re swanetše go ba go tšona?
Borapedi bja Lapa
—Na o ka Dira Gore bo Thabiše Kutšwanyana?
Bona tsela yeo malapa a dinageng tše dingwe a swarago borapedi bja lapa ka yona gore o hwetše thušo ya seo o ka se lekago.

robotstxt: allowed

filter: keep


text:
Na o ka Bota Bodumedi Tabeng ya Boitshwaro?
Sylvia, yo a šomago kgwebong ya tlhokomelo ya tša maphelo, o re: “Ke tsene kholetšheng le ba bantši bao ba bego ba ipolela gore ke batho ba bodumedi. Lega go le bjalo, ba be ba hlalefetša ditlhahlobong e bile ba diriša dihlaretagi tšeo di sego molaong. Bodumedi bo be bo sa kgome maphelo a bona.”
Monna yo a bitšwago Lionel o re: “Bašomigotee le nna ba bolela maaka e bile ba a letša ba bolela gore ba a babja mola ba sa babje e le ka kgonthe. Ba na le bodumedi eupša ga ba bo diriše—bo fo swana le fenitšhara ya go kgabiša.”
Bodumedi ga bo tutuetše maphelo a batho ba bantši kudu tabeng ya boitshwaro. Ba bantši ke bao “ba bonagalago eka ke barapedi ba Modimo” eupša ba “latola matla a borapedi bjoo.” (2 Timotheo 3:5) Baetapele ba bona ba bodumedi ga se ba bea mohlala o mobotse, le baruti ga se ba nea mehlape ya bona keletšo e nyakegago ya Mangwalo ya go phela ka boitshwaro. Ga go makatše ge ba bantši ba dumela gore Modimo ga a kgahlwe ke tsela yeo ba phelago ka yona.
KE ENG SEO BEIBELE E SE RUTAGO?
Beibele e bontšha gore Modimo o na le maikwelo le gore o na le taba kudu le boitshwaro bja rena. Nakong ya ge Baisiraele ba bogologolo ba be ba rabela go Modimo, “[ba be] ba mo kweša bohloko.” (Psalme 78:40) Lega go le bjalo, go ba le “lethabo le legolo legodimong” ge motho a fetoša ka go tšwa pelong boitshwaro bja gagwe bjo bo fošagetšego. (Luka 15:7) Ge motho a thoma go lemoga dika tše dibotse tša Tatago rena wa legodimong, lerato leo a ratago Modimo ka lona le a gola, la mo tutuetša gore a rate seo Modimo a se ratago gomme a hloye seo Modimo a se hloilego.—Amose 5:15.
DIHLATSE TŠA JEHOFA DI ŠOMA BJANG TABENG YE?
Kuranta ya Deseret News ya Salt Lake City, Utah, U.S.A e re Dihlatse tša Jehofa di “thuša batho go kaonefatša ditswalano tša lapa, gore ba thuše ba bangwe le go ba badudi bao ba botegago.” Kuranta ye e okeditše ka gore: “Ditho tša gona di latela melao ya motheo e phagamego ya boitshwaro. Di dumela gore go kgoga, go nwa kudu, go diriša dihlaretagi gampe, go petšha, boitshwaro bjo bo gobogilego bja thobalano le bosodoma (thobalano magareng ga batho ba bong bjo bo swanago) ke mekgwa yeo e gobatšago moyeng.”
Na baetapele ba bodumedi ba thušitše mehlape ya bona go diriša ditekanyetšo tša Modimo tša boitshwaro?
Go ithuta ka semelo sa Modimo go thuša Dihlatse bjang? Sylvia, yo go boletšwego ka yena pejana, o re: “Go hlalefetša go atile kgwebong ya tša maphelo. Go be go tla ba bonolo go bo dira. Eupša go kwešiša kamoo Jehofa * a ikwago ka gona ka bjona go nthuša go dira seo se nepagetšego. Ke thabile e bile ke na le khutšo ya monagano.” Sylvia o kgodišegile gore go phela ka go dumelelana le ditumelo tša gagwe tša bodumedi go kaonefaditše bophelo bja gagwe.
^ ser. 9 Jehofa ke leina la Modimo bjalo ka ge le utolotšwe ka Beibeleng.


text:
Thušo Inthaneteng
Go Diriša JW.ORG
Ithute go diriša Wepesaete ya jw.org. Diriša megato le ditaelo bakeng sa go ithuta go e diriša, go nyaka le go taonelouta dilo tšeo di lego Wepesaeteng ye. Hwetša dikarabo tša dipotšišo tša mabapi le go diriša jw.org.
Lenaneo la JW Library
Bala le go ithuta Beibele o diriša Phetolelo ya Lefase le Lefsa. Bapiša temana yeo o e balago le Dibeibele tše dingwe.
Lenaneo la JW Library Sign Language
Taonelouta, rulaganya le go bapala bidio ya Beibele le ya dipuku le dipukwana tše dingwe ka polelo ya diatla.
JW Language
Lenaneo le la go ithuta maleme le na le dilo tšeo o ka di dirišago bodireding ka maleme a mantši. Le akaretša karata yeo e bontšhago maleme, go theetša motho yo a bolelago leleme le, ditlhaka tša mongwalo wa seroma, le tše dingwe.


text:
TABA YA LETLAKALA LA KA NTLE
Seo Modimo a go Diretšego Sona
“Gobane Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”—Johane 3:16.
Yeo ke e nngwe ya ditemana tšeo di tsebjago kudu le tšeo di tsopolwago gantši ka Beibeleng ka moka. Go boletšwe gore ga go na temana e nngwe yeo “e hlalosago ka boripana tswalano ya Modimo le batho gotee le go hlalosa tsela ya phološo.” Ka baka leo, dinageng tše dingwe temana ye goba tsopolo ya “Johane 3:16” gantši e ngwalwa ditiragalong tša batho bohle, dipampiring tšeo di kgomaretšwago dikoloing, mengwalong ya mabotong le mafelong a mangwe.
Go bonagala bao ba ngwalago temana ye ba ikwa ba kgodišegile gore lerato la Modimo le kgonthišetša phologo ya bona ya ka mo go sa felego. Go thwe’ng ka wena? Lerato la Modimo le bolela’ng go wena? Le gona o nagana gore Modimo o dirile’ng seo se bontšhago gore o a go rata?
“MODIMO O RATILE LEFASE KUDU”
Batho ba bantši ba rata go reta Modimo ka ge a bopile legohle, tlhago le batho ka bobona. Diphedi di raragane kudu e bile di bopilwe gabotse moo e lego gore go swanetše go ba go na le motho yo mogolo yo bohlale yo a di bopilego. Batho ba bantši kudu ba leboga Modimo letšatši le letšatši bakeng sa mpho ya bophelo. Le gona ba lemoga gore ba ithekgile ka Modimo ka mo go feletšego bakeng sa dinyakwa ka moka tša bophelo—tše bjalo ka moya, meetse, dijo le medikologo ya tlhago ya lefase—e le gore ba kgone go tšwela pele ba phela le go thabela seo ba se dirago.
Re dira gabotse go leboga Modimo bakeng sa dilo tše ka moka, ka gobane ruri ke Mmopi wa rena le Mothekgi wa bophelo bja rena. (Psalme 104:10-28; 145:15, 16; Ditiro 4:24) Re ka lemoga lerato leo Modimo a re ratago ka lona ge re nagana ka dilo ka moka tšeo a di dirago bakeng sa go dira gore bophelo bo kgonege. Moapostola Paulo o beile taba ye ka tsela ye: “[Modimo] o nea batho ka moka bophelo le mohemo le dilo ka moka. Gobane ka yena re na le bophelo, re a sepela e bile re gona.”—Ditiro 17:25, 28.
Lega go le bjalo, lerato la Modimo le bonagatšwa ka ditsela tše dintši go e na le ka go fo re hlokomela ka tsela ya kgonthe. Gape o re dirile gore re phagamele diphoofolo le go re nea seriti ka go re dira gore re nyake dilo tša moya le go re thuša gore re di kgotsofatše. (Mateo 5:3) Ka tsela ye, batho bao ba kwago ba na le tebelelo ya go ba karolo ya lapa la Modimo, e lego “bana” ba gagwe.—Baroma 8:19-21.
Ka ge Johane 3:16 e tšwela pele e bolela, Modimo o re bontšhitše lerato la gagwe ka go romela Morwa wa gagwe, Jesu, lefaseng gore a tlo re ruta ka Modimo wa gagwe yo e lego Tatagwe gotee le go re hwela. Lega go le bjalo, ba bantši ba ka dumela gore ga ba tloge ba kwešiša lebaka leo ka lona go bego go nyakega gore Jesu a hwele batho gotee le kamoo lehu la gagwe e lego pontšho ya lerato la Modimo go rena. Anke re boneng kamoo Beibele e hlalosago lebaka la lehu la Jesu le mohola wa lona.
‘O GAFILE MORWA WA GAGWE YO A TSWETŠWEGO A NNOŠI’
Batho ka moka ba a hwa gomme ba otlilwe ka bolwetši, botšofadi le lehu. Lega go le bjalo, seo ga se seo Jehofa Modimo a bego a se rerile mathomong. O be a file batho ba pele tebelelo ya go phela ka mo go sa felego paradeiseng mo lefaseng. Eupša seo se be se ithekgile ka selo setee feela: Ba be ba swanetše go mo kwa. Modimo o be a boletše gore ge ba be ba ka kgetha go se mo kwe, ba be ba tla hwa. (Genesi 2:17) Motho wa pele o ile a rabela ka go lebanya bolaoding bja Modimo, gomme a tlišetša yena le bana ba gagwe lehu. Moapostola Paulo o hlalosa gore: “Ka motho o tee sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.”—Baroma 5:12.
Lega go le bjalo, Modimo “o rata toka.” (Psalme 37:28) Gaešita le ge a be a ka se hlokomologe sebe sa ka boomo sa motho wa pele, Modimo ga se a ahlolela batho ka moka tlaišegong le lehung go iša ka mo go sa felego ka baka la go se kwe ga motho o tee. Go e na le moo, ka go diriša molao wa motheo wa gore “bophelo bo lefše ka bophelo,” o lekalekantše dikala tša toka gomme a dira gore bophelo bjo bo sa felego bo kgonege gape bakeng sa batho bao ba kwago. (Ekisodo 21:23) Potšišo e re, Bophelo bjo bo phethagetšego bjoo bo lahlegetšego Adama bo be bo ka hwetšwa bjang gape? Karabo e re: Motho yo mongwe o ile a swanelwa ke go nea, goba go gafa, bophelo bjo bo lekanago le bja Adama—e lego bophelo bjo bo phethagetšego.
Go molaleng gore go be go se na setlogolo sa Adama seo se sa phethagalago seo se bego se ka kgona go lefa theko yeo, eupša Jesu o be a ka kgona. (Psalme 49:6-9) Ka ge a belegwe a se na sepatso sa sebe sa leabela, Jesu o be a phethagetše go fo etša ge Adama a kile a ba bjalo. Ka go re’alo, Jesu o lopolotše batho bokgobeng bja sebe ka go gafa bophelo bja gagwe. Ka go dira bjalo, o neile ditlogolo tša batho ba babedi ba pele sebaka sa go ka thabela bjona bophelo bjo bo phethagetšego bjoo Adama le Efa ba kilego ba bo thabela. (Baroma 3:23, 24; 6:23) Na go na le seo re swanetšego go se dira gore re holwe ke pontšho ya lerato e kgolo gakaakaa?
“YO MONGWE LE YO MONGWE YO A DUMELAGO GO YENA”
Ge re boela go Johane 3:16, re ela hloko mantšu ao a rego “yo mongwe le yo mongwe yo a dumelago go [Jesu] a se ke a fedišwa, eupša a be le bophelo bjo bo sa felego.” Se se bolela gore go hwetša mpho ya bophelo bjo bo sa felego go ithekgile ka maemo. Ge e ba re nyaka gore re “be le bophelo bjo bo sa felego,” re swanetše go dumela go Jesu gomme re mo kwe.
Mo gongwe o ka ipotšiša gore: ‘Go kwa go akaretšwa bjang tabeng ye? Na Jesu ga se a bolela gore “yo mongwe le yo mongwe yo a dumelago go yena” o tla ba le bophelo bjo bo sa felego?’ Ee, go nyakega tumelo. Lega go le bjalo, go bohlokwa go gopola gore ka Beibeleng, go fo dumela gore Jesu o gona ga se gwa lekana. Go ya ka Vine’s Expository Dictionary of Old and New Testament Words, lentšu leo le dirišitšwego ke Johane lelemeng la mathomong le bolela “go ithekga ka, e sego go fo dumela.” E le gore motho a amogelwe ke Modimo, ga go nyakege gore a fo tseba gore Jesu ke Mophološi. Motho yo a dumelago o swanetše gore gape a katanele go diriša seo Jesu a bego a se ruta. Ge e ba motho a sa dire selo, go bolela ga gagwe gore o a dumela ke ga lefeela. Beibele e re: “Tumelo ka ntle le mediro e hwile.” (Jakobo 2:26) Ge taba ye e bewa ka tsela e nngwe, seo se nyakegago go motho yo a dumelago ke go dumela go Jesu—ke gore, o swanetše go phela ka go dumelelana le tumelo ya gagwe.
Paulo o hlalosa taba ye ka tsela ye: “Lerato leo Kriste a nago le lona le a re tutuetša, gobane re phethile ka gore motho o tee [Jesu] o hwetše bohle . . . O hwetše bohle gore bao ba phelago ba se sa hlwa ba iphelela, eupša ba phelele yena yo a ba hwetšego gomme a tsošwa.” (2 Bakorinthe 5:14, 15) Go leboga ga rena sehlabelo sa Jesu go tšwa pelong go swanetše go re tutueletša go dira diphetogo bophelong bja rena—re tlogele go iphelela ka boithati gomme re phelele Jesu yo a re hwetšego. Ke gore, maphelong a rena re swanetše go etiša pele go diriša seo Jesu a bego a se ruta. Ga go pelaelo gore phetogo e bjalo e tla kgoma ditekanyetšo tša rena, dikgetho tša rena le dilo ka moka tšeo re di dirago. Moputso wa bao ba dumelago go Jesu e tla ba ofe?
“A SE KE A FEDIŠWA, EUPŠA A BE LE BOPHELO BJO BO SA FELEGO”
Karolo ya mafelelo ya Johane 3:16 e bolela ka kholofetšo ya Modimo go bao ba dumelago tokišetšong ya topollo gomme ba phela ka go dumelelana le ditekanyetšo tša gagwe. Modimo o rerile gore batho bao ba botegago ‘ba se ke ba fedišwa, eupša ba be le bophelo bjo bo sa felego.’ Lega go le bjalo, batho ba ba holwago ke lerato la Modimo ba na le ditebelelo tše di sa swanego ka bokamoso.
Jesu o holofeditše sehlopha se sengwe gore se tla phela ka mo go sa felego legodimong. O boditše barutiwa ba gagwe ba botegago ka mo go kwagalago gore o be a yo ba lokišetša lefelo e le gore ba tle ba buše le yena letagong. (Johane 14:2, 3; Bafilipi 3:20, 21) Bao ba tsošetšwago bophelong bja legodimong “e tla ba baperisita ba Modimo le ba Kriste gomme ba tla buša le yena e le dikgoši ka nywaga e sekete (1 000).”—Kutollo 20:6.
Ke feela palo e lekanyeditšwego ya balatedi ba Kriste yeo e bego e tla amogela tokelo e bjalo. Ge e le gabotse, Jesu o itše: “Se boife, wena mohlatswana, gobane Tatago lena o kgahlilwe ke go le nea Mmušo.” (Luka 12:32) “Mohlatswana” woo e be e tla ba wa batho ba bakae? Kutollo 14:1, 4 e re: “Ka lebelela gomme ka bona Kwana [Jesu Kriste yo a tsošitšwego bahung] e eme Thabeng ya Tsione [ya legodimong] e na le ba dikete tše lekgolo-masomenne-nne (144 000) bao ba ngwadilwego leina la yona le leina la Tatago yona diphatleng. . . . Ba ba rekilwe gare ga batho ba le bjalo ka dithakangwaga go Modimo le go Kwana.” Ge ba bapišwa le batho ba dibilione tše dintši bao ba kilego ba phela, batho ba 144 000 ba dira “mohlatswana” feela. Ka ge ba hlaloswa e le dikgoši, gona ba tlo buša bomang?
Jesu o boletše ka sehlopha sa bobedi sa bao ba botegago bao ba tlago go amogela mehola ya Mmušo wa legodimong. Ka ge go bonwe go Johane 10:16, Jesu o itše: “Le gona ke na le dinku tše dingwe tšeo e sego tša lešaka le; le tšona ke swanetše go di tliša gomme di tla theetša lentšu la ka, ya ba mohlape o tee wa modiši o tee.” “Dinku” tšeo di fagahletše go phela ka mo go sa felego mo lefaseng—e lego tebelelo yeo Adama le Efa ba bego ba na le yona mathomong. Re tseba bjang gore tebelelo ya bona ya bokamoso ke ya mo lefaseng?
Mabakeng a mantši, Beibele e bolela ka maemo a Paradeise ao a tlago go ba gona mo lefaseng. Gore o iponele se, mo gongwe o ka rata go phetla Beibele ya gago gomme wa bala ditemana tše di latelago: Psalme 37:9-11; 46:8, 9; 72:7, 8, 16; Jesaya 35:5, 6; 65:21-23; Mateo 5:5; Johane 5:28, 29; Kutollo 21:4. Ditemana tšeo di bolela e sa le pele ka go fela ga ntwa, tlala, bolwetši le lehu. Di bolela ka nako yeo ka yona batho ba lokilego ba tlago go thabela go kgona go ikagela dintlo, go lema mašemo a bona le go godišetša bana ba bona maemong a khutšo. * Na ga o kgahlwe ke tebelelo e bjalo? Re na le lebaka le lebotse la go dumela gore dikholofetšo tšeo di tla phethagala kgauswinyane.
MODIMO O DIRILE MO GONTŠI
Ge e ba o ipha nako ya go nagana ka dilo ka moka tšeo Modimo a di diretšego wena le batho ka moka, go molaleng gore o šetše a dirile mo gontši kudu. O re file bophelo, bohlale, boemo bjo bobotse bja tša maphelo le dilo tšeo di nyakegago bakeng sa go thekga bophelo. Go feta moo, mpho ya Modimo ya topollo ka Jesu, yo a re hwetšego, e ka bolela ditšhegofatšo tše dikgolo kudu, ka ge re ithuta seo go Johane 3:16.
Bophelo bjo bo sa felego maemong a khutšo le a kgahlišago, batho ba se kotsing ya bolwetši, ntwa, tlala goba lehu, ruri bo tla bula tsela ya lethabo la ka mo go sa felego gotee le ditšhegofatšo. Taba ya gore o tla amogela ditšhegofatšo tšeo e ithekgile ka wena ka mo go feletšego. Potšišo yeo e šetšego ge e le gabotse ke e rego, O direla Modimo eng?
^ ser. 24 Bakeng sa tsebišo e oketšegilego mabapi le diporofeto tšeo, bona kgaolo 3 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?
Modimo o Nyaka Gore ke Dire’ng ka Bophelo bja ka?
Na o swanetše go bona mohlolo gore o tsebe thato ya Modimo? Hwetša karabo ya Beibele.


text:
Go go go Go go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo go go.
Go go goGo go goGo go goGo go goGo go goGo go goGo go goGo go goGo go goGo go goGo go goGo go goGo go goGo...


text:
Go Dirwa ga Dibeibele Kua Japane
Dihlatse tša Jehofa di hlomile motšhene o mofsa wa go dira dipuku bogatišetšong bja tšona kua Ebina, Japane, e le gore di fihlelele palo e nyakegago ya Dibeibele tša letlakala la ka ntle le thata le tša deluxe.
Mathomong, lekala la Japane le be le ipotšiša ge e ba se se tla atlega ka ge tšhišinyego ya lefase le tsunami tša March 11, 2011, di dirile gore mohlagase o kgaolwe kua Japane.
Lega go le bjalo, mošomo woo o ile wa kgatlampana ka September 2011. Mo e ka bago dikgwedi tše tharo ka morago, dikopi tša mathomo tša Phetolelo ya Lefase le Lefsa ka se-China di ile tša gatišwa motšheneng wo o mofsa wa go dira dipuku.
Motšhene wo woo o laolwago ka khomphutha ke wa botelele bja dimithara tše ka bago tše 400. Ge Dibeibele di dutše di sepela motšheneng, di a tlengwa, tša tsenywa letlakala la ka ntle, tša pitlaganywa, tša pakwa ke moka tša bewa ka mapokising ao a tswaletšwego gomme tša bewa godimo ga mapolanka a go bea merwalo.
Tirišano e Atlegišitše Modiro
Dilo di ile tša rulaganywa ka kelohloko e le gore mošomo wo o atlege. Ka mohlala, motšhene wa go dira dipuku o be o swanetše go phuthelwa ke moka wa laišwa ka mapokising a magolo a tšhipi a 34 gomme o romelwe go tšwa Yuropa go ya Japane.
Go ile gwa romelwa batho ba lesome go tšwa ofising ya lekala ya Dihlatse tša Jehofa ya United States gore ba ye Japane go yo thuša ka go beakanya motšhene woo. Ba bangwe ba ile ba dula dikgwedi tše tshela ba ruta bašomi ba Japane kamoo motšhene woo o swanetšego go dirišwa le go hlokomelwa ka gona.
Motšhene wo o mofsa o ile wa kgahla intaseteri ya tša metšhene ya go dira dipuku ya Japane le intaseteri ya tša kgatišo. Ka March 19, 2012, batho ba fetago lekgolo go tšwa diintasetering tšeo ba ile ba etela lekala la Japane. Ba ile ba kgahlwa ke seo ba se bonego moo.
Pele ba boela gae, yo mongwe le yo mongwe o ile a newa kopi ya Phetolelo ya Lefase le Lefsa yeo e gatišitšwego motšheneng woo o mofsa.
Ga bjale lekala la Japane ke le lengwe la makala ao a tšweletšago Dibeibele tša matlakala a ka ntle a thata bakeng sa Dihlatse tša Jehofa go swana le United States le Brazil.
‘Nka se sa Hlwa ke Ipshinne ka Mošomo’
Dihlatse le batho ba bangwe bao ba tšwago dikhamphaning tše dingwe bao ba thušitšego ka modiro wo ba ile ba thabela go šoma gotee. Mošomi yo mongwe yo e sego Hlatse o itše: “
Ge ke na le lena ke ikwa ke le gae ga mahlaku.”
Letšatšing la mafelelo la modiro wo, mošomi yo mongwe yo e sego Hlatse o itše: “
Ruri nka se sa hlwa ke ipshinne ka mošomo go swana le kamoo ke ipshinnego ka gona mo Watchtower!”
Ithute ka mo go oketšegilego
Go Gatiša Dikgatišo Lefaseng ka Bophara go Thuša Batho go Tseba Modimo
Dihlatse tša Jehofa di na le mafelo a go gatiša a 15 lefaseng ka bophara, go tšweletša dikgatišo tšeo di theilwego Beibeleng ka maleme a ka bago a 700.


text:
PONO YA BEIBELE
Kgateletšego ya Monagano
Kgateletšego ya monagano ke eng?
“Ke tlaletšwe, ke iname ka mo go feteletšego; letšatši ka moka ke be ke itshepelela ke nyamile.”—Psalme 38:6.
SEO BANYAKIŠIŠI BA SE BOLELAGO
Motho yo mongwe le yo mongwe o fela a ikwa a nyamile, eupša kgateletšego e tseneletšego ya monagano ke tšharakano yeo e fokodišago yeo e tšwelago pele gomme e tsenatsenana le bophelo bja motho bja letšatši le letšatši. Go swanetše go lemogwa gore ga se ditsebi ka moka tšeo di dumelelanago tabeng ya seo go thwego ke go nyama mo go tlwaelegilego le seo se bakago kgateletšego ya monagano. Lega go le bjalo, go kaone go bolela gore batho ba bangwe ba ba le maikwelo a tseneletšego ao a fošagetšego, ao ka dinako tše dingwe a sepedišanago le maikwelo a go ikwa o se na mohola le go ikwa o le molato ka tsela e feteletšego.
SEO BEIBELE E SE BOLELAGO
Beibele e bolela ka banna le basadi ba bantši bao ba ilego ba ba le maikwelo a fošagetšego. Ka mohlala, Hanna o be a kwele “bohloko moyeng”—polelwana yeo e fetoletšwego e le “dipelo tšeo di kwelego bohloko” le go “gateletšega kudu.” (1 Samuele 1:10) Boemong bjo bongwe moporofeta Eliya o be a nyamile kudu moo a ilego a rapela Modimo gore a tšee bophelo bja gagwe!—1 Dikgoši 19:4.
Bakriste ba lekgolong la pele la nywaga ba be ba laetšwe gore ba ‘bolele ka mo go homotšago le bao ba nyamilego.’ (1 Bathesalonika 5:14) Go ya ka puku e nngwe ya ditšhupetšo, polelwana “meoya e nyamilego” e ka šupa go bao “ka nakwana ba gateleditšwego ke dikgateletšo tša bophelo.” Go molaleng gore gaešita le banna le basadi ba mehleng ya Beibele ka dinako tše dingwe ba be ba ikwa ba gateletšegile.
Na go gateletšega monaganong ke phošo ya molwetši?
“Tlholo yohle e tšwela pele e tsetsela gotee gomme e ekwa bohloko gotee.”—Baroma 8:22.
SEO BEIBELE E SE BOLELAGO
Beibele e ruta gore bolwetši bo bakilwe ke go rabela ga batho ba babedi ba pele. Ka mohlala, Psalme 51:5 e re: “Ke belegwe gabohloko ke na le molato, le gona mma o nkimile ke na le sebe.” Le gona, Baroma 5:12 e hlalosa gore “ka motho o tee [motho wa pele, Adama] sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.” Ka ge re abetšwe go se phethagale go Adama, yo mongwe le yo mongwe wa rena o tsenwa ke bolwetši gabonolo, bobedi mmeleng le maikwelong. Ka baka la seo, Beibele e re “tlholo yohle e tšwela pele e tsetsela gotee gomme e ekwa bohloko gotee.” (Baroma 8:22) Lega go le bjalo, Beibele gape e nea kholofelo yeo go sego ngaka yeo e ka e neago—kholofetšo ya Modimo ya lefase le lefsa la khutšo moo malwetši ka moka le ditšharakano, go akaretša le kgateletšego ya monagano, di tla bego di se sa le gona.—Kutollo 21:4.
O ka lebeletšana bjang le kgateletšego ya monagano?
“Jehofa o kgauswi le ba dipelo tše di robegilego; o phološa ba meoya e nyamilego o šoro.”—Psalme 34:18.
LEBAKA LEO GO LEGO BOHLOKWA
O ka se kgone go laola maemo a gago ka mehla, gomme ka dinako tše dingwe o tla welwa ke dilo tše mpe. (Mmoledi 9:11, 12) Lega go le bjalo, go na le dilo tše šomago tšeo o ka di dirago e le gore maikwelo a fošagetšego a se ke a laola bophelo bja gago.
SEO BEIBELE E SE BOLELAGO
Beibele e bolela gore bao ba babjago ba nyaka ngaka. (Luka 5:31) Ka gona ge e ba o tshwenywa ke go fetofetoga ga maikwelo mo go fokodišago, ga se phošo go nyaka thušo ya tša kalafo. Beibele gape e gatelela bohlokwa bja thapelo. Ka mohlala, Psalme 55:22 e re: “Lahlela maima a gago go Jehofa, gomme yena o tla go thekga. Le ka mohla a ka se dumelele gore moloki a šišinyege.” Thapelo ga e fo ba tsela ya gore o ikwe o le kaone, ke go boledišana ka tsela ya kgonthe le Jehofa Modimo, yo a lego “kgauswi le ba dipelo tše di robegilego.”—Psalme 34:18.
O ka holega gape ka go tšhollela mogwera wa gago wa kgauswi sa mafahleng. (Diema 17:17) Daniela yo e lego yo mongwe wa Dihlatse tša Jehofa o re: “Modumedigotee le nna o ile a mphegelela ka boleta gore ke bolele ka kgateletšego ya ka ya monagano. Le ge ke tšere nywaga e mentši ke phema poledišano e bjalo, go se go ye kae ile ka lemoga gore ke sona seo ke bego ke dutše ke se nyaka. Ke ile ka makatšwa ke kamoo ke ilego ka ikwa ke imologile ka gona ka morago ga moo.”
Ithute ka mo go oketšegilego
Seo o Swanetšego go se Tseba ka Malwetši a Monagano
Megato e senyane yeo e ka go thušago go lebeletšana ka katlego le bolwetši bja monagano.


text:
Karolo 11
Dikopelo tše di Buduletšwego Tšeo di Homotšago le Tšeo di Rutago
Dafida le banna ba bangwe ba hlama dikopelo tšeo di tlago go dirišwa borapeding. Puku ya Dipsalme e hupere mantšu a dikopelo tše 150
PUKU ya Dipsalme, yeo e lego e kgolo go di feta ka moka ka Beibeleng, e dirilwe ka dikopelo tše kgethwa. Dikopelo tše tše kgethwa di ngwadilwe ka nywaga e ka bago e 1000. Puku ya Dipsalme e na le mantšu a kgomago kudu a bontšhago tumelo ao a kilego a ngwalwa. Ka pukung ye go tšweletšwa maikwelo a batho ao a fapa-fapanego, go tloga go a lethabo, tumišo, tebogo go ya go a manyami le go itshola. Go molaleng gore bangwadi ba Dipsalme ba be ba e-na le tswalano ya kgaufsi le Modimo e bile ba mmota. Ela hloko ditaba tše dingwe tšeo di tšweletšwago mantšung a dikopelo tšeo.
Jehofa ke Mmuši yo a swanelegago wa legohle yo a swanelwago ke go rapelwa le go tumišwa. Go Psalme 83:18 re bala gore: “Ba tsebê xobane Morêna ké Wene, Mong’a ’ina leo O nnoši, Yo-xodimo-dimo Kukama-lefase.” Dipsalme tše mmalwa di tumiša Jehofa ka baka la mediro ya gagwe ya tlholo, e bjalo ka magodimo a tletšego dinaledi, dilo tše makatšago tšeo di phelago mo lefaseng gotee le tsela e makatšago yeo mmele wa motho o bopilwego ka yona. (Dipsalme 8, 19, 139, 148) Tše dingwe di nea Jehofa letago bjalo ka Modimo yo a gatago mogato bakeng sa go phološa le go šireletša bao ba mmotegelago. (Dipsalme 18, 97, 138) Tše dingwe tšona di mo godiša bjalo ka Modimo wa toka yo a imollago bao ba gateletšegilego le go otla ba kgopo.—Dipsalme 11, 68, 146.
Jehofa o thuša le go homotša bao ba mo ratago. Mohlomongwe Psalme e tsebjago kudu ke ya bo-23, yeo go yona Dafida a hlalosago Jehofa e le Modiši yo lerato yo a hlahlago, a šireletšago le go hlokomela dinku tša gagwe. Psalme 65:2 e gopotša barapedi ba Modimo gore Jehofa ke “Mokwi wa dithapêlô.” Ba bantši bao ba ilego ba dira dibe tše dikgolo ba ile ba homotšwa ke Dipsalme 39 le 51, moo Dafida a hlalosago go itshola ga gagwe go tšwa pelong ka mantšu a kgomago pelo ka baka la dibe tše dikgolo tšeo a di dirilego le moo a hlalosago tumelo ya gagwe ya gore Jehofa o tla mo lebalela. Psalme 55:22 e hupere keletšo ya gore re bote Jehofa le go lahlela merwalo ya rena ka moka go Yena.
Jehofa o tla fetoša lefase a diriša Mmušo wa Mesia. Ka ntle le pelaelo, dikarolo tše dintši tša Dipsalme di bolela ka Mesia, e lego Kgoši e boletšwego e sa le pele. Psalme 2 e porofeta gore Mmuši yo o tla fediša ditšhaba tše kgopo tšeo di mo ganetšago. Psalme 72 e utolla gore Kgoši ye e tla fediša tlala, go hloka toka le kgateletšego. Go ya ka Psalme 46:9, Modimo o tla fediša ntwa gaešita le dibetša tša ntwa a diriša Mmušo wa Mesia. Go Psalme 37, re bala gore ba kgopo ba tla fedišwa mola ba lokilego ba tla phela ka mo go sa felego lefaseng, ba thabela khutšo le kwano lefaseng ka bophara.
Ithute ka mo go oketšegilego
Modimo a ka go Homotša
Go thwe’ng ge e ba mathata a gago a bonagala a se bohlokwa ge a bapišwa le a batho ba dibilione bao ba lego lefaseng, bao bontši bja bona ba nago le mathata a magolo?
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?


text:
DISWANTŠHO TŠA KGALE
Herodotus
BOPHELO bo be bo le bjang nywaga e dikete e fetilego? Batho ba be ba latela metlwae efe? Boepi bja marope bo ka re nea dikarabo, eupša e sego ka moka ga tšona. E le gore re kwešiše tsela yeo batho ba bogologolo ba bego ba nagana ka yona, re ka thušwa ke dipuku tša monna yo a ngwadilego ditaba tša histori ya mehleng ya gagwe. Monna yoo o phetše nywaga e 2 400 e fetilego. Leina la gagwe e be e le Herodotus, e bile e be e le radihistori wa Mogerika wa lekgolong la bohlano la nywaga B.C.E. Puku ya gagwe e bitšwa The Histories.
Herodotus o ile a ngwala ka dibaki tša dintwa tša Bagerika kudukudu dilo tše di bakilego go hlaselwa ga Baperesia ka 490 le 480 B.C.E., e lego tšeo di diregilego ge Herodotus e be e sa le mošemane. Ka ntle le go bolela ka ditlhaselo tša Baperesia o ile a ngwala ka dilo ka moka tšeo a bego a di hwetša mabapi le setšhaba se sengwe le se sengwe seo se bego se kgongwa ke ditlhaselo tšeo.
O NGWADILE SE SE FETAGO HISTORI
Herodotus e be e le molaodiši yo a nago le bokgoni. O be a ala ditaba gabotse, a akaretša se sengwe le se sengwe seo a bego a nagana gore se a nyakega. Seo Herodotus a ilego a se fihlelela se tloga se makatša ka ge seo a bego a se ngwala se be se sa thewa dipegong tša molao tša Mmušo tšeo di ngwaletšwego go boloka ditiragalo tša histori, ka ge dipego tše bjalo di be di sa hwetšagale gabonolo.
Morago kua, ke batho ba sego kae bao ba bego ba tshwenyega ka go boloka dipego tša histori ntle le ge e ba ba be ba nyaka go ikgantšha ka mengwalo ya dimonyumente. Herodotus o be a ithekgile ka seo a bego a se bona, ditumelo tša setšo le bohlatse bjoo a bego a bo newa ke ba bangwe mabapi le ditiragalo tšeo a bego a nyaka go ngwala ka tšona. Herodotus o be a eya kgole le kgauswi e le gore a kgoboketše boitsebišo bja gagwe. O goletše koloning ya Gerika ya Halicarnassus (yeo ga bjale e bitšwago Bodrum, ka borwa bja Turkey) gomme o ile a etela kudu dinaga tša Gerika.
Herodotus o be a eya kgole le kgauswi e le gore a kgoboketše boitsebišo bja gagwe
O ile a etela ka leboa la Lewatle le Leso le Scythia, nageng yeo lehono e bitšwago Ukraine le ka borwa bja Palestina le Egipiteng ya Godimo. Go bonagala ka bohlabela a ile a fihla Babilona, gomme go ka direga gore o ile a hlokofalela ka bodikela koloning ya Gerika yeo ga bjale e lego borwa bja Italy. Kae le kae moo a bego a eya gona o be a lebelela dilo le go nyakišiša ke moka a kgoboketša boitsebišo go tšwa go batho bao a bego a ba tšea e le methopo yeo e ka botwago.
GO NEPAGALA GA DIPEGO TŠA HERODOTUS
Boitsebišo bjoo Herodotus a bo ngwadilego bo be bo nepagetše go fihla bokgoleng bofe? Dilo tšeo a di ngwadilego mabapi le dinaga tšeo a di etetšego le dilo tšeo a di bonego ka mahlo di tšewa di nepagetše. Tsela yeo a hlalositšego metlwae yeo e bego e sa tsebje ke Bagerika e bjalo ka dipoloko tša ka bogošing tša kua Scythia goba go gwamišwa ga ditopo moo go bego go dirwa ke Baegipita, ka moka ga tšona di dumelelana le seo baepi ba marope ba se utolotšego. Go boletšwe gore boitsebišo bjo bontši bjoo a bo kgobokeditšego mabapi le Egipita “bo tšeelwa godimo go feta bjoo bo ngwadilwego mehleng ya bagologolo ka naga yeo.”
Lega go le bjalo, ka dinako tše dingwe Herodotus o be a swanelwa ke go dumela boitsebišo bjo bo bego bo belaetša. Go oketša moo, batho ba mehleng ya gagwe ba be ba dumela ka mo go feletšego gore medimo ya baheitene e na le tswalano e itšego le batho. Ka gona ga se dilo ka moka tšeo a di ngwadilego tšeo boradihistori ba mehleng yeno ba dumelelanago le tšona. Lega go le bjalo, Herodotus o be a leka go dira phapano magareng ga seo e lego therešo le seo e lego nonwane. O ile a bolela gore o be a sa dumele dilo ka moka tšeo a bego a di botšwa. O be a dira diphetho ka morago ga go hlahloba methopo ya gagwe le go e bapetša.
Puku ya The Histories e bolela ka mošomo wa Herodotus wa bophelo ka moka. O ile a fihlelela modiro o mogolo ka boitsebišo bjo a bo hweditšego.


text:
NA DI HLAMILWE?
Diphedi tše Dinyenyane Tšeo di Jago Oli
KA 2010, dilithara tše e ka bago tše dimilione tše 800 tša oli e tala di ile tša dutlela ka lewatleng kua Kgogometšaneng ya Mexico ka morago ga gore motšhene wa go epa oli o thunye le go nwelela. Lega go le bjalo, oli e ntši e be e se sa le gona ka morago ga dikgwedi tše mmalwa. Seo se diregile bjang?
Ela hloko: Dinyakišišo tša thutamahlale di bontšhitše gore diphedi tše dinyenyane tša ka lewatleng di kgona go bolaya dimolekule tša carbon tšeo di lego oling. Moprofesara Terry Hazen, e lego setsebi sa diphedi tše dinyenyane le tikologo ya tšona o hlalositše diphedi tše e le “dimisaele tše di tsomago oli.” Diphedi tše di bile le karolo go seo se diregilego kua Kgogometšaneng ya Mexico, go etša ge go hlalositšwe ka mo godimo.
Pego ya BBC ge e bolela ka taba ye e re: “Ge e le gabotse, ga go makatše gore mawatle a na le diphedi tše dinyenyane tšeo di jago oli.” Go oketša moo, ka nywaga e mentši “go be go dutše go na le oli yeo e dutlelago ka meetseng go tšwa botlaseng bja lona.”
Ke therešo gore maiteko a batho a go hlwekiša oli yeo e tšhologilego a a atlega. Lega go le bjalo, maiteko a batho a go hlwekiša oli yeo e tšhologilego a ka baka tshenyo e kgolo. Dikhemikhale tšeo di dirišwago di thibela tshepedišo ya tlhago ya go hlwekiša oli. Go oketša moo, dikhemikhale tše bjalo di na le mpholo e bile di senya tikologo. Eupša go senyega ga oli ka tsela ya tlhago, go akaretša le diphedi tše dinyenyane tšeo di jago oli, go dira gore lewatle le itlhwekiše ka bolona ntle le go diriša mekgwa ya batho yeo e feleletšago ka ditlamorago tše mpe. *
O nagana eng? Na diphedi tše dinyenyane tša ka lewatleng tše di jago oli di bile gona ka mohlolo? Goba na di hlamilwe?
^ par. 6 E sa le ka pela go ka tseba gore kotsi yeo e diregilego kua Kgogometšaneng ya Mexico e ka ba e bakile tshenyo e kaakang dipheding tša ka lewatleng.


text:
Kholofelo Bakeng sa Bahu
—Tsogo
Na o dumela kholofetšong ya Beibele ya tsogo? * Ge go bolelwa ka boripana, tebelelo ya go kopana gape le baratiwa ba rena bao ba hwilego e a kgahliša. Eupša na kholofelo e bjalo ke ya kgonthe? E le go re thuša go araba seo, ke mo gobotse gore re ele hloko mohlala wa baapostola ba Jesu Kriste.
Baapostola ba be ba dumela ka go tia tsogong ya bahu. Ka baka la’ng? Bonyenyane ka mabaka a mabedi. La pele, kholofelo ya bona e be e theilwe therešong ye: Jesu ka boyena o be a tsošitšwe bahung. Baapostola—le “bana bešo ba ka godimo ga ba makgolohlano ka nako e tee”—ba ile ba bona Jesu yo a tsošitšwego. (1 Bakorinthe 15:6) Go oketša moo, tsogo ya Jesu e be e hlatsetšwe le go amogelwa gohle, bjalo ka ge Diebangedi tše nne di bontšha.—Mateo 27:62–28:20; Mareka 16:1-8; Luka 24:1-53; Johane 20:1–21:25.
La bobedi, baapostola ba be ba bone ge Jesu a be a tsoša batho ba bararo bao ba bego ba hwile—wa pele kua Naini, ke moka ya ba kua Kaperenaume, gomme wa mafelelo kua Bethania. (Luka 7:11-17; 8:49-56; Johane 11:1-44) Tsogo ya mafelelo, yeo e hlalositšwego pejana tokollong ye, e be e akaretša lapa leo le bego le tswalane le Jesu kgauswi. Anke re hlahlobeng gape seo se diregilego.
“KE NNA TSOGO”
“Kgaetšedi ya gago o tla tsoga.” Jesu o boletše mantšu ao go Mareta, yoo kgaetšedi ya gagwe, e lego Latsaro, a bego a na le matšatši a mane a hwile. Mathomong Mareta o be a sa kwešiše seo se bolelwago ke mantšu a Jesu. O ile a araba ka gore, “Ke tseba gore o tla tsoga,” eupša o be a nagana gore seo se tla direga nakong e tlago. Ka morago ga go kwa Jesu a re, “Ke nna tsogo le bophelo,” akanya kamoo a ilego a makala ge a bona Jesu a tsoša kgaetšedi ya gagwe bahung!—Johane 11:23-25.
Latsaro o be a le kae matšatšing a mane ka morago ga gore a hwe? Latsaro ga se a bolela selo seo se bego se bontšha gore o be a phela lefelong le itšego matšatšing ao a mane. Aowa, Latsaro o be a se na moya o sa hwego woo o bego o rotogetše legodimong. Jesu ga se a ka a theošetša Latsaro lefaseng ge a be a mo tsoša, a mo amoga bophelo bja manobonobo bja legodimong bjoo a bego a bo thabela a le kgauswi le Modimo. Ka gona Latsaro o be a le kae matšatšing ao a mane? Ge e le gabotse, o be a robetše lebitleng.—Mmoledi 9:5, 10.
Gopola gore Jesu o bapišitše lehu le boroko bjoo motho a tsošwago go bjona ka tsogo ya bahu. Pego e balega ka gore: “‘Latsaro mogwera wa rena o robetše, eupša ke ya moo go yo mo tsoša.’ Barutiwa ba re go yena: ‘Morena, ge e ba a robetše, o tla ba kaone.’ Lega go le bjalo, Jesu o be a bolela ka lehu la Latsaro. Eupša ba be ba nagana gore o be a bolela ka go khutša borokong. Ka gona ka nako yeo Jesu a re go bona ka go lebanya: ‘Latsaro o hwile.’” (Johane 11:11-14) Ge Jesu a be a tsoša Latsaro, o mmušeditše bophelong gotee le go mo kopanya le ba lapa labo. Ye ruri ke mpho e makatšago yeo Jesu a e neilego lapa leo!
Batho bao Jesu a ba tsošitšego ge a be a le mo lefaseng e be e le pontšho ya seo a tlago go se dira nakong e tlago ge a tla be a buša e le Kgoši ya Mmušo wa Modimo. * Nakong ya pušo ya gagwe lefaseng, Jesu yo a lego legodimong o tla tsoša batho bao ba robetšego bodulabahu. Ke ka baka leo a itšego: “Ke nna tsogo.” Akanya ka lethabo leo o tlago go ba le lona ge o tla be o bona baratiwa ba gago gape! Nagana gape ka lethabo leo bao ba tsošitšwego ba tlago go ba le lona!—Luka 8:56.
Akanya ka lethabo leo o tlago go ba le lona ge o tla be o bona baratiwa ba gago gape!
TUMELO BAKENG SA BOPHELO BJO BO SA FELEGO
Jesu o itše go Mareta: “Yo a dumelago go nna, gaešita le ge a ka hwa, o tla phela; le gona yo mongwe le yo mongwe yo a phelago e bile a dumela go nna, a ka se ke a hwa le gatee.” (Johane 11:25, 26) Bao Jesu a ba tsošago nakong ya pušo ya gagwe ya nywaga e sekete ba tla ba le tebelelo ya go phela ka mo go sa felego—ge feela ba dumela go yena e le ka kgonthe.
“Yo a dumelago go nna, gaešita le ge a ka hwa, o tla phela.”—Johane 11:25
Ka morago ga go bolela mantšu ao a kgahlišago mabapi le tsogo, Jesu o ile a botšiša Mareta potšišo yeo e fatago maikwelo e rego: “‘Na o dumela se?’ A re go yena: ‘Ee Morena; ke dumetše gore o Kriste Morwa wa Modimo.’” (Johane 11:26, 27) Go thwe’ng ka wena—na o tla rata go hlagolela mohuta wa tumelo yeo Mareta a bego a na le yona? Mogato wa pele ke wa go tseba ka morero wa Modimo ka batho. (Johane 17:3; 1 Timotheo 2:4) Tsebo yeo e ka go dira gore o be le tumelo. O re’ng o sa kgopele Dihlatse tša Jehofa gore di go bontšhe seo Beibele e se rutago ka taba ye? Di tla thabela go ahlaahla le wena kholofelo yeo e kgahlišago ya tsogo.
^ ser. 2 Bona sehlogo se se rego, “Lehu ga se Mafelelo a Dilo ka Moka!” go letlakala 6 la tokollo ye.
^ ser. 9 Bakeng sa tsebišo e oketšegilego mabapi le kholofetšo ya Beibele ya tsogo ya nakong e tlago, bona kgaolo 7 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa. E hwetšagala gape go www.jw.org/nso.


text:
Mohlahlobi wa tša Tšhireletšego o Reta Dihlatse
Ka morago ga gore mohlahlobi yo mongwe wa mmušo wa tša tšhireletšego a bone ge go agwa Holo ya Mmušo motseng o lego toropong ya kua Sydney, Australia, o itše: “
Lefelo le le šireletšegilego ka tsela ye la go aga ke kgale ke le bone.”
Mohlahlobi o ngwadile gore: “
Lefelo le be le rulagantšwe gabotse . . . Le be le hlwekile, dilo di beilwe gabotse, o kgona go tsena le go tšwa ntle le bothata, di sepediša mohlagase di be di swarišitšwe kua godimo gabotse ka dihuku tša dipolasitiki le ditlabakelo tša go tima mollo di beilwe gabotse bakeng sa tšhoganetšo ... Batho ka moka lefelong leo ba be ba apere diaparo tša matsogo a matelele, marokgo a matelele, dihelemete le digalase tša tšhireletšego. ... Batho ba gona ba be ba šoma ka thata.”
Molaodi wa mošomo e lego Victor Otter o itše: “
Dihlatse di lebelela tšhireletšego e le bohlokwa kudu. Ge re šoma re šireletšegile, re hlompha pono ya Modimo ka bophelo gomme re ba le khutšo le lethabo. Ka morago ga go šoma ka thata letšatši ka moka, gantši ke ya gae ke tšama ke myemyela.”
Holo yeo ya Mmušo ya ditulo tše 127 e feditšwe go agwa ka April 2012.


text:
KGAOLO 108
Jesu o Palediša Maiteko a go mo Tanya
MATEO 22:15-40 MAREKA 12:13-34 LUKA 20:20-40
NEANG KESARA TŠA KESARA
NA LENYALO LE GONA TSOGONG YA BAHU?
DITAELO TŠE DIKGOLOKGOLO
Manaba a Jesu a bodumedi a galefile. Jesu o sa tšwa go bolela ka seswantšho seo se pepentšhago bobe bja bona. Bjale Bafarisei ba rerišana seng sa bona gore ba mo tanye. Ba leka go mo dira gore a bolele selo seo se ka dirago gore a išwe go mmuši wa Roma, gomme ba lefa ba bangwe ba barutiwa ba bona gore ba mo tanye.—Luka 6:7.
Bona ba re: “Morutiši, re tseba gore o bolela le go ruta ka mo go nepagetšego gomme ga o bebe sefahlego, eupša o ruta tsela ya Modimo ka go dumelelana le therešo. Na ke mo go dumeletšwego ke molao gore re ntšhetše Kesara lekgetho goba ga go bjalo?” (Luka 20:21, 22) Jesu ga a forwe ke ge ba mo tšhela phori mahlong, ka gobane ge e le gabotse ke baikaketši e bile ba na le bomenetša. Ge a ka re: ‘Aowa, go lefa lekgetho ga go a swanela,’ a ka latofatšwa ka molato wa go menola mmušo wa Roma. Eupša ge a ka re: ‘Ee, lefang lekgetho,’ batho, bao ba sa ratego go ba balata ba mmušo wa Roma, ba ka no se mo kwešiše gomme ba mo hlasela. Ka gona o ba araba bjang?
Jesu o arabela ka gore: “Le ntekela’ng, lena baikaketši? Mpontšheng tšhelete ya lekgetho.” Ba mo tlišetša tenariase gomme a ba botšiša gore: “Seswantšho se le mongwalokgwaro wo ke tša mang?” Ba araba ba re: “Ke tša Kesara.” Ke moka Jesu o ba laela ka bokgwari o re: “Ka baka leo, neang Kesara tša Kesara eupša Modimo le mo nee tša Modimo.”—Mateo 22:18-21.
Batho ba makatšwa ke mantšu a Jesu. Ka ge a ba tswaletše melomo ka karabo ya gagwe e botse, ba a tloga. Eupša e sa le mosegare gomme ba sa tlo leka go mo tanya. Ka morago ga ge Bafarisei ba paletšwe ke go mo tanya, baetapele ba sehlopha se sengwe sa bodumedi ba tla go Jesu.
Basadutsei, bao ba rego ga go na tsogo ya bahu, ba rotoša potšišo yeo e lego mabapi le tsogo le gore mosadi a nyalwe ke ngwanabo monna. Ba a botšiša ba re: “Morutiši, Moshe o itše: ‘Ge e ba motho a ehwa a se na bana, ngwanabo a tšee mosadi wa gagwe gomme a be le bana le yena bakeng sa ngwanabo.’ Bjale re be re na le bana ba motho ba šupago, wa pele a nyala gomme a hwa, fela ka ge a be a se na bana, a tlogelela ngwanabo mosadi wa gagwe. Gwa direga ka tsela e swanago ka wa bobedi le wa boraro go ba go fihla go bona ka moka e le ba šupago. Mafelelong mosadi yoo le yena a hwa. Ka baka leo, tsogong, e tla ba mosadi wa mang go bao ba šupago? Gobane ka moka ba be ba mo nyetše.”—Mateo 22:24-28.
A diriša mangwalo a Moshe, ao Basadutsei ba a amogelago, Jesu o araba ka gore: “Na le ga se lebaka leo ka lona le fošitšego, ka ge le sa tsebe Mangwalo goba matla a Modimo? Gobane ge ba tsoga bahung, banna ba ka se nyale le basadi ba ka se nyalwe, eupša ba tla ba bjalo ka barongwa magodimong. Eupša ge e le mabapi le go tsošwa ga bahu, na ga se la ka la bala pukung ya Moshe, pegong ya mabapi le sehlare sa meetlwa, kamoo Modimo a ilego a re go yena: ‘Ke nna Modimo wa Aborahama, Modimo wa Isaka le Modimo wa Jakobo’? Ke Modimo wa ba phelago, e sego wa bahu. Le fošitše kudu.” (Mareka 12:24-27; Ekisodo 3:1-6) Mašaba a makatšwa ke karabo yeo.
Jesu o tswaletše Bafarisei gotee le Basadutsei melomo. Bjale baganetši ba ba bodumedi ba kopane ba tla go leka Jesu gape. Yo mongwe wa bamangwalo o a botšiša o re: “Morutiši, taelo e kgolokgolo Molaong wa Moshe ke efe?”—Mateo 22:36.
Jesu o a araba o re: “Ya pele ke ye: ‘Kwaa, wena Isiraele, Jehofa Modimo wa rena ke yena Jehofa a nnoši, gomme o rate Jehofa Modimo wa gago ka pelo ya gago ka moka, ka moya wa gago ka moka, ka monagano wa gago ka moka le ka matla a gago ka moka.’ Ya bobedi ke ye: ‘O rate moagišani wa gago ka mokgwa wo o ithatago ka wona.’ Ga go na taelo e nngwe e fetago tše.”—Mareka 12:29-31.
Ge bamangwalo ba ekwa karabo yeo, ba re: “Morutiši, o boletše gabotse ka go dumelelana le therešo. ‘Modimo ke o tee gomme ga go yo mongwe ka ntle le Yena,’ le gona, go mo rata mo ka pelo ka moka, ka tlhaologanyo ka moka le ka matla ka moka le go rata moagišani mo go etša ge motho a ithata go feta dihlabelo le dibego ka moka tše di feletšego tša go fišwa.” Ge Jesu a lemoga gore yo mongwe wa bamangwalo o arabile ka bohlale, o re go yena: “Ga o kgole le Mmušo wa Modimo.”—Mareka 12:32-34.
Jesu o tšere matšatši a mararo (Nisani 9, 10 le 11) a ruta tempeleng. Batho ba bangwe, ba bjalo ka yo yo mongwe wa bamangwalo, ba be ba thabela go mo theetša. Eupša go be go se bjalo ka baetapele ba bodumedi, bao bjale ba se nago “sebete sa go mmotšiša dipotšišo.”
Ithute ka mo go oketšegilego
Dipotšišo tše Tšwago go Babadi
—August 2014
Na Jesu o be a bolela ka bao ba tlago go tsošetšwa mo lefaseng ge a be a re batho bao ba tsošitšwego “ba ka se nyale le ge e le go nyalwa?”
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?


text:
THUŠO BAKENG SA LAPA | LENYALO
Ge Segwera se Thoma go Fetelela
TLHOHLO
O na le mogwera wa bong bjo bo fapanego yo a tlogago a go kwešiša. Bobedi bja lena le kgona go boledišana ka selo le ge e le sefe, e bile le dira bjalo. Wena o ipotša gore: ‘Re fo ba bagwera,’ mola e le gore ge molekane wa gago a ka kwa dipoledišano tša lena a ka nagana ka tsela e fapanego.
Go ka direga gore segwera sa lena se šetše se feteletše gomme o swanetše go lokiša boemo. Lega go le bjalo, thoma ka go ipotšiša lebaka leo ka lona o ilego wa tanywa ke segwera sa mohuta woo.
LEBAKA LA GO DIREGA GA SEO
Kgotsofalo. Ge re bolela ka go lebanya, go newa šedi ke motho wa bong bjo bo fapanego go a thabiša. Go a re thabiša go tseba gore re tšeelwa godimo, gomme go dira gore re ikwe re gogela batho ba bangwe. Ka morago ga gore o be lenyalong ka nako itšego, go ka direga gore o thome go ikwa o homotšwa ke ge o na le mogwera wa bong bjo bo fapanego. Eupša tseba se: Go dumelela gore dinyakwa tšeo di kgotsofatšwe ke motho yo mongwe yo e sego molekane wa gago go na le ditlamorago tše di sa kgahlišego. Ge o gwerana le motho wa bong bjo bo fapanego ka tsela e fošagetšego maikwelong, o fokodiša tswalano ya gago le molekane wa gago. Ka tsela e itšego, o amoga molekane wa gago lerato leo o swanetšego go mo nea lona.
• Ipotšiše gore: ‘Ke dinyakwa dife tšeo di kgotsofatšwago ke segwera se tšeo nkabego di kgotsofatšwa gakaone lenyalong la ka?’
Go hlaselega gabonolo. Beibele e bolela gore bao ba tsenago lenyalong ba tla ‘tlaišega’ ka tekanyo e itšego. (1 Bakorinthe 7:28) Ka mohlala, ka dinako tše dingwe o ka ikwa o hlokomologilwe goba o sa tšeelwe godimo ke molekane wa gago, goba o ka ba o bolokile sekgopi ka phapano yeo e sa kago ya rarollwa. Mohlomongwe molekane wa gago o phema gore le boledišane ka ditaba tše bjalo, a go tlogela o ferekane gomme o le boemong bja go ka hlaselega gabonolo ge o ka newa šedi ke motho yo mongwe. Ditsebi tše dingwe di bolela gore go phema go boledišana ka mathata go ka dira gore lenyalo le se be le lethabo—gomme go ka ba gwa lebiša le tlhalong.
• Ipotšiše gore: ‘Na go na le sekgoba lenyalong la ka seo se ilego sa ntira gore ke wele gabonolo segwereng seo se fošagetšego?’
SEO O KA SE DIRAGO
Lemoga kotsi. Beibele e re: “Na o ka rwala mollo sehubeng sa gago gomme diaparo tša gago tša se swe?” (Diema 6:27, Good News Translation) Ntlha ke gore, go hlagolela tswalano ya lerato mola o šetše o nyalane le motho yo mongwe go kotsi. (Jakobo 1:14, 15) Ga se feela taba ya gore go tla direga eng. Ela hloko seo se šetšego se diregile. Ka go nea motho yo mongwe tlhokomelo e bjalo, o amogile molekane wa gago tlhokomelo yeo a swanetšego go e hwetša go wena.
O se ke wa iphora. Segwera sa kgauswi se ka dira gore o ipotšiše gore bophelo bo be bo tla ba bjang ge nkabe o be o nyalane le motho yoo. Ka gona, go ka direga gore o bapetša ka tsela e sa swanelago bokgoni bja mogwera wa gago le mafokodi a molekane wa gago! Gape, gopola gore lethabo leo o bago le lona ge o nagana ka mogwera wa gago go ka direga gore le swana le leo o bego o eba le lona ka motho yo o nyalanego le yena.—Molao motheo wa Beibele: Jeremia 17:9.
Bea mellwane. Batho ba lokela tshepedišo ya dialamo dikoloing tša bona le magaeng go thibela mahodu. O ka dira se se swanago le ka lenyalo la gago. Beibele e re: “Šireletša pelo ya gago.” (Diema 4:23) O ka dira seo bjang? Leka go diriša ditšhišinyo tše di latelago:
Bontšha gabotse maswao a gore o šetše o le lenyalong—mohlomongwe ka go bea dinepe tša molekane wa gago mošomong.—Molao wa motho wa Beibele: Genesi 2:24.
Dira phetho ya gore ke eng seo o tlago go se dumelela le seo o ka se se dumelelego ge go tliwa tabeng ya go dirišana le motho wa bong bjo bo fapanego. Ka mohlala, e tla ba mo go fošagetšego go boledišana le mogwera yoo ka mathata a lenyalo la gago goba go intšha le mošomigotee wa bong bjo bo fapanego gore le yo thabela dino.
Ge e ba segwera sa gago le motho wa bong bjo bo fapanego se šetše se feteletše, kgaotša segwera seo. Ge e ba go bonagala go le thata go se kgaotša, ipotšiše lebaka. Go e na le go leka go emelela segwera sa gago le motho yoo, ema le molekane wa gago gomme o gate megato ya go šireletša lenyalo la lena.—Molao wa motheo wa Beibele: Diema 5:18, 19.


text:
JULY 31, 2014
RUSSIA
Kgoro ya Tsheko ya Taganrog e Bona Dihlatse tša Jehofa Molato ka Lebaka la Tumelo ya Tšona
Ka July 30, 2014, Kgoro ya Tsheko ya Taganrog e bone Dihlatse tša Jehofa tše 7 tša tše 16 molato le go di ahlolela kgolego ka baka la go rulaganya le go ya dibokeng tša tšona tša bodumedi tšeo di nago le khutšo. Di bonwe molato feela ka ge di dira mediro ya tšona ya bodumedi yeo e dirwago ke Dihlatse tša Jehofa lefaseng ka bophara. Phetho ye e bea mohlala o kotsi wa go thibela tokologo ya bodumedi bja Dihlatse tša Jehofa nageng ka moka ya Russia.
Moahlodi o be a swanetše go ba a dirile phetho ya gagwe ka di 28 tša July 2014, eupša o ile a fega molato wo go fihlela letšatšing le le latelago. Ka di 29 tša July, moahlodi o ile a bala phetho ya matlakala a 100 letšatši ka moka gomme phetho yeo ya be ya tšwela pele go fihla mesong ya di 30 tša July. O ile a ahlolela kgolego bagolo ba bane ba phuthego mengwaga e mehlano go ya go e mehlano le seripa le go ba lefiša di-ruble tše 100 000 (R29 900). O ile a ba a lefiša yo mongwe le yo mongwe wa Dihlatse tše tharo tša tšela tše šupa tšeo go boletšwego ka tšona di-ruble tše 50 000 go ya go tše 60 000 (R14 900 go R18 100). Moahlodi o ile a phumola tšhelete ka moka yeo a e lefišitšego Dihlatse tše ka ge dinyakišišo tša molato wo le tsheko ya wona e šetše e fetilwe ke nako yeo e beilwego, moahlodi o ile a phumola kahlolo ya gagwe ya go di iša kgolegong. Molato wa Dihlatse tše senyane tše di šetšego o ile wa phumolwa.
Moahlodi o ile a dira phetho ya gagwe a ithekgile ka kahlolo yeo e dirilwego ke Kgoro ya Tsheko ya Selete ya Rostov yeo e dirilwego ka September 2009 ya go tswalela Mokgatlo wa Bodumedi wa Dihlatse tša Jehofa kua Taganrog. Le ge kahlolo ya 2009 e be e le mabapi le mokgatlo wa molao wa Dihlatse, moahlodi o ile a bolela gore mediro ka moka ya Dihlatse tša Jehofa kua Taganrog le dileteng tša kgauswi e thibetšwe.
Nakong ya tsheko ye e tšerego dikgwedi tše 15, bagolegwa ba ba ile ba bolela gore ba ka se latole tumelo ya bona le gore ba tla tšwela pele e le Dihlatse tša Jehofa. Bao ba bonwego molato, ba ikemišeditše go tšwela pele ka mediro ya bona ya bodumedi le ge seo se ka dira gore ba golegwe e le disenyi tšeo di sa itsholego.
Victor Zhenkov, yo e lego yo mongwe wa boramolao molatong wo o re: “Ke kwa ke tšhošwa ke seo phetho ye e ka se bolelago nakong e tlago go Dihlatse tša Jehofa mo Russia. Balaodi ba tiišetšo ya molao mo Taganrog le Russia ka moka ba ka tla ba diriša phetho ye lesolong la maaka la go tšwela pele ba tshwenya le go tlaiša Dihlatse tša Jehofa ba di tšhošetša ka go di golega feela ka baka la tumelo ya tšona.”
Dihlatse kua Taganrog di dirile boipiletšo Kgorong ya Tsheko ya Selete ya Rostov ka phetho ye.


text:
Ba Kopantšwe ke Lerato Kopanong ya Ditšhabatšhaba Frankfurt, Jeremane
Sehlogo sa kuranteng ya Frankfurter Rundschau se be se re: “O be o ka Nagana Gore ke Moletlo wa Lapa”. Bao ba bego ba tlile kopanong le bona ba dumelelana le sehlogo se.
Karla, yo a tšwago Puerto Rico o re: “Ba ntirile gore ke ikwe ke le gae ga mahlaku!”
Sara, yo a tšwago Australia o re: “Ke be ke ikwa e ka ke etetše lapa la gešo, leo le lego karolong e nngwe ya lefase.”
Ke eng se se dirilego gore batho ba ba bolele mantšu a a borutho? Ke kopano ya Ditšhabatšhaba ya Dihlatse tša Jehofa. E be e le Commerzbank-Arena toropong ya Frankfurt am Main, nageng ya Jeremane, go tloga ka July 18 go ya go 20, 2014. Batho ba ka bago 37 000 ba be ba tlile kopanong ye.
Batho ka moka bao ba bego ba le gona ba be ba tletše go ithuta Beibele. Lenaneo le la thuto ya Beibele le be le akaretša mmalo wa Beibele, dikopelo, dithapelo, diterama tše pedi le dipolelo tše maatla tšeo di theilwego Beibeleng.
Batho bao ba bego ba le kopanong ye ke Dihlatse tša Jehofa tša nageng ye gotee le baeng ba fetago 3 000 go tšwa Australia, Afrika Borwa, Brithania, Gerika, Lebanon, Serbia, le United States. Dihlatse tše ka bago 234 tšeo di hlankelago tirelong e kgethegilego ya nako e tletšego go tšwa dinageng tše 70 di be di tlile kopanong ye.
Dikarolo tše dingwe tša lenaneo di be di kgokagantšwe ka inthanete mafelong a mangwe a 19 a Jeremane, gotee le mafelong a mangwe nageng ya Austria le Switzerland. Palomoka ya batho bao ba bego ba le mafelong a ka moka e bile 204 046.
Go Fenya Mapheko a Botšhaba
Toropong ya Frankfurt, lenaneo le be le swerwe ka Segerika, Seisemane le Sejeremane. Mafelong a mangwe dipolelo di be di fetolelwa sammaletee ka maleme a 17, go akaretša Searaba, se-China, Setamil, Seturkey le dipolelo tše pedi tša diatla.
Le ge e le gore Dihlatse di bolela maleme a fapanego le go tšwa dinageng le ditšong tše sa swanego, di be di sa arogana—di be di bokantšwe ke lerato. (Johane 13:34, 35) Di be di swarana le go ipona e le bana ba motho.
Tobias, wa Brithania o re: “Re tlogile re iponela ka mahlo kamoo borwarre bja rena bja lefase ka bophara bo fenyago mellwane ka gona.”
Davianna, yo a tšwago Puerto Rico o re: “Ke hlakane le Dihlatse tše tšwago dinageng tše fetago 20. Re kopantšwe ke gore ka moka ga rena re rata Modimo le go ratana seng sa rena.”
Malcom, wa Australia o re: “Ke bile Hlatse ya Jehofa nageng e nyenyane.” Ke ile ka bala ka borwarre bjo re nago le bjona bja lefase ka bophara le go bona dibidio tše kopana tša bjona. Bjale mo ke bo bona gabotsebotse. Go bona se go ntira gore ke kwešiše gabotse seo se bolelwago ke borwarre bja lefase ka bophara. Ruri go ba mo go matlafatša tumelo.”
Kamogelo Yeo e ka se Lebalwego
Dihlatse go tšwa diphuthegong tše 58 toropong ya Frankfurt le ka ntle ga yona di be di lokišeditše dimpho le mananeo a go thabiša baeng.
Cynthia, wa United States o re: “Re tloga re amogetšwe ka diatla tše pedi.” Nka se tsoge ke lebetše lerato la bana bešo le tšwago pelong, botho bja bona le go nea ka diatla tše bulegilego.”
Simon, wa Jeremane o boletše gore: “O be o kgona go bona lerato le legolo, go segwa ka lethabo le maikwelo a borutho a bana ba motho. Re ka ithuta dilo tše dintši go rena ka moka.”
Amy, wa Australia o itše: “Lenaneong la thapama leo bana babo rena ba bego ba re thabiša ka lona le mpontšhitše gore rena Dihlatse tša Jehofa, ga re phele bophelo bja go nagana feela ka bodumedi bja rena. Re thabela boithabišo bjo bo sa solegego, e lego boithabišo bja kgonthe.”
Re ka se Tsoge re Lebetše Seo re se Bonego
Kopano ye ya Frankfurt ke e nngwe ya dikopano tša ditšhabatšhaba tšeo di ilego tša swarwa dinageng tše senyane go dikologa lefase.
Ge moeng yo mongwe yo a bego a tlile kopanong a botšišwa gore kopano ye e be e le bjang, o ile a araba ka gore: “Nagana o hweditše setho sa lapa leno sa kgauswi, e re ke re kgaetšedi’ ago ka mohlala, yo o bego o sa mo tsebe. Ge o se na go kopana le yena, o go amogela ka pelo ya gagwe ka moka le go go bulela legae la gagwe. Tsela yeo o tla thabago ka yona ga e hlalosege. Bjale atiša lethabo leo ga 37 000. Ye ke tsela yeo go bego go le ka yona kopanong ye.”
Ithute ka mo go oketšegilego
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?
Thato ya Modimo ke Eng?
Modimo o nyaka gore thato ya gagwe e botšwe batho lefaseng ka moka. Thato yeo ke eng, gona ke bomang bao ba e rutago ba bangwe lehono?


text:
KGAOLO 120
Go ba Makala ao a Enywago le go ba Bagwera ba Jesu
MORARA WA KGONTHE LE MAKALA
KAMOO O KA DULAGO LERATONG LA JESU
Jesu o be a kgothatša baapostola ba gagwe bao ba botegago ka go ntšhetšana sa mafahleng le bona. Mohlomongwe e šetše e le ka morago ga bošegogare. Bjale Jesu o anega seswantšho se se kgothatšago.
O thoma ka gore: “Ke nna morara wa kgonthe gomme Tate ke molemi.” (Johane 15:1) Seswantšho sa gagwe se emela seo se boletšwego mabapi le setšhaba sa Isiraele nywagakgolong e fetilego. Setšhaba seo se be se bitšwa morara wa Jehofa. (Jeremia 2:21; Hosea 10:1, 2) Lega go le bjalo, Jehofa o lahla setšhaba seo. (Mateo 23:37, 38) Ka gona Jesu o rotoša kgopolo e nngwe. Jesu ke morara woo Tatagwe a bego a dutše a o thenela go tloga nakong ya ge yena Jesu a tlotšwa ka moya o mokgethwa ka 29 C.E. Eupša Jesu o hlalosa gore morara ga o emele yena feela, o re:
“Lekala le lengwe le le lengwe le le lego go nna leo le sa enywego dienywa [Tate] o a le tloša, le lengwe le le lengwe leo le enywago dienywa o a le thenela gore le enywe dienywa tše dintši. . . . Go etša ge lekala le ka se kgone go enywa dienywa le nnoši ka ntle le ge le dula morareng, ka tsela e swanago le ka se kgone ka ntle le ge le dula boteeng le nna. Ke nna morara, lena le makala.”—Johane 15:2-5.
Jesu o holofeditše barutiwa ba gagwe ba botegago gore ka morago ga ge a tlogile, o be a tla romela mothuši, e lego moya o mokgethwa. Matšatši a 51 ka morago, ge baapostola le ba bangwe ba amogela moya woo, bona e ba makala a morara. Le gona “makala” ka moka a be a tla swanelwa ke go dula boteeng le Jesu. Ka morero ofe?
Jesu o a hlalosa o re: “Yo a dulago boteeng le nna gomme nna ke dula boteeng le yena, yena yo o enywa dienywa tše dintši; gobane ka ntle le nna le ka se kgone go dira selo le gatee.” “Makala” a, e lego balatedi ba gagwe ba botegago, a be a tla enywa dienywa tše dintši, a ekiša dika tša Jesu, a bolela ka mafolofolo le ba bangwe ka Mmušo wa Modimo le go dira barutiwa ba oketšegilego. Go direga’ng ge e ba motho a sa dule boteeng le Jesu e bile a sa enywe dienywa? Jesu o a hlalosa o re: “Ge e ba motho le ge e le ofe a sa dule boteeng le nna, o lahlelwa ka ntle.” Ka lehlakoreng le lengwe, Jesu o re: “Ge e ba le dula boteeng le nna gomme dipolelo tša ka di dula go lena, kgopelang se sengwe le se sengwe seo le se kganyogago gomme se tla le diragalela.”—Johane 15:5-7.
Bjale Jesu o bolela ka seo a boletšego ka sona gabedi, e lego go boloka ditaelo tša gagwe. (Johane 14:15, 21) O hlalosa tsela e bohlokwa yeo ka yona barutiwa ba ka bontšhago gore ba dira seo, ge a re: “Ge e ba le boloka ditaelo tša ka, le tla dula leratong la ka go etša ge ke bolokile ditaelo tša Tate gomme ke dula leratong la gagwe.” Lega go le bjalo, go fo rata Jehofa Modimo le Morwa wa gagwe ga se gwa lekana. Jesu o re: “Ye ke taelo ya ka, gore le ratane go etša ge ke le ratile. Ga go yo a nago le lerato le le fetago le, gore motho a gafe moya wa gagwe ka baka la bagwera ba gagwe. Lena le bagwera ba ka ge e ba le dira seo ke le laelago sona.”—Johane 15:10-14.
Lebakeng la diiri tše sego kae, Jesu o tla bontšha lerato la gagwe ka go gafa bophelo bja gagwe bakeng sa bohle bao ba dumelago go yena. Mohlala wa gagwe o swanetše go tutuetša balatedi ba gagwe go ratana ka lerato lona leo la boikgafo. Lerato le le tla ba hlaola, bjalo ka ge Jesu a boletše pejana ge a be a re: “Bohle ba tla tseba ka se gore le barutiwa ba ka, ge e ba le ratana.”—Johane 13:35.
Baapostola ba swanetše go ela hloko gore Jesu o ba bitša “bagwera.” O hlalosa lebaka leo ka lona e lego bagwera ba gagwe, ge a re: “Ke le biditše bagwera gobane dilo ka moka tšeo ke di kwelego go Tate ke le tsebišitše tšona.” Ruri ye ke tswalano e bohlokwa yeo ba ka bago le yona, e lego ya go ba bagwera ba kgauswiuswi ba Jesu le go tseba seo Tate a mmoditšego sona! Lega go bjalo, ba swanetše go ‘tšwela pele ba enywa dienywa’ e le gore ba thabele tswalano ye. Ge ba ka dira bjalo, Jesu o re: ‘Selo le ge e le sefe seo le se kgopelago Tate ka leina la ka, o tla le nea sona.’—Johane 15:15, 16.
Go ratana ga “makala” a, e lego barutiwa ba gagwe, go tla ba thuša go kgotlelela seo se letšego ka pele. O ba lemoša gore lefase le tla ba hloya, fela o a ba homotša o re: “Ge e ba lefase le le hloya, le tsebe gore le ntlhoile pele ga ge le hloya lena. Ge nkabe le be le le karolo ya lefase, lefase le ka be le rata seo e lego sa lona. Ka ge le se karolo ya lefase, . . . ka baka leo lefase le le hloile.”—Johane 15:18, 19.
Ge Jesu a tšwela pele a hlalosa lebaka leo ka lona lefase le tlago go ba hloya, o re: “Ba tla le dira dilo tše ka moka ka baka la leina la ka, gobane ga ba tsebe yo a nthomilego.” Jesu o bolela gore ge e le gabotse mediro ya gagwe ya mehlolo e sola bao ba mo hloilego, ge a re: “Ge nkabe ke se ka ba direla mediro ye go sego motho yo a e dirilego, ba ka be ba se na sebe; eupša bjale ba mpone gomme ba ntlhoya, nna gotee le Tate.” Ge e le gabotse, lehloyo la bona le phethagatša boporofeta.—Johane 15:21, 24, 25; Psalme 35:19; 69:4.
Jesu o ba holofetša gape gore o tla romela mothuši, e lego moya o mokgethwa. Matla ao a magolo a hwetšwa ke balatedi ba gagwe ka moka gomme a kgona go ba thuša go enywa dienywa, e lego ‘go nea bohlatse.’—Johane 15:27.


text:
Karolo 13
Dikgoši tše Lokilego le tše sa Lokago
Isiraele e arogane. Ge nako e dutše e e-ya, dikgoši tše dintši di buša Isiraele gomme bontši bja tšona ga bo botege. Jerusalema e senywa ke Bababilona
GO ETŠA ge Jehofa a be a boletše e sa le pele, Isiraele e ile ya arogana ka morago ga gore Solomone a hlanogele borapedi bjo bo sekilego. Morwa wa gagwe yo a ilego a mo hlatlama e lego Rehabeama o be a le sehlogo. Meloko e lesome ya Isiraele e ile ya arabela ka go rabela gomme ya hloma mmušo wa ka leboa wa Isiraele. Meloko e mebedi e ile ya dula e botegela kgoši e dutšego sedulong sa bogoši sa Dafida kua Jerusalema gomme ya hloma mmušo wa ka borwa wa Juda.
Mebušo ye ka bobedi e be e sa tsepama gomme e e-na le mathata a mantši ka baka la go hloka tumelo le go se botege ga dikgoši tša yona. Mmušo wa ka leboa wa Isiraele wona o be o e na le mathata a magolo kudu go feta wa Juda, ka gobane dikgoši tša wona di ile tša kgothaletša borapedi bja maaka go tloga mathomong. Go sa šetšwe mediro e matla ya baporofeta ba bjalo ka Eliya le Elisa—bao bobedi bja bona ba ilego ba tsoša gaešita le bahu—Isiraele e ile ya dula e boela tseleng ya yona ya bokgopo. Mafelelong, Modimo o ile a dumelela Baasiria go fediša mmušo wa ka leboa.
Juda e ile ya tšwela pele e le gona ka nako e telele, ya ka godingwana ga ngwaga-kgolo, go feta Isiraele eupša le yona e ile ya lebana le kotlo ya Modimo. Ke dikgoši tše sego kae feela tša Juda tšeo di ilego tša kwa ditemošo tša baporofeta ba Modimo gomme tša leka go bušetša setšhaba go Jehofa. Ka mohlala, Kgoši Josia o ile a thoma go fediša borapedi bja maaka Juda gomme a tsošološa tempele ya Jehofa. Ge kopi ya Molao wo Modimo a o neilego Moše e hweditšwe, Josia o ile a kgomega kudu gomme a tiiša lesolo la gagwe la go fediša borapedi bja maaka.
Ka manyami, bahlatlami ba Josia ga se ba ka ba latela mohlala wa gagwe o mobotse. Ka gona, Jehofa o ile a dumelela setšhaba sa Babilona go fenya Juda le go senya Jerusalema le tempele ya yona. Baphologi ba ile ba išwa bothopja Babilona. Modimo o ile a bolela e sa le pele gore ba be ba tla fetša nywaga e 70 ba le bothopša. Juda e ile ya dula e le lešope ka nako yeo ka moka—go fihlela ge setšhaba se dumelelwa go boela nageng ya sona bjalo ka ge go holofeditšwe.
Lega go le bjalo, ga go na dikgoši tša lešika la Dafida tšeo di ilego tša buša go fihlela ge Mohlakodiši goba Mesia yo a boletšwego e sa le pele a buša. Bontši bja dikgoši tšeo di bušitšego Jerusalema di le sedulong sa Dafida sa bogoši di bontšhitše gore batho ba sa phethagalago ga ba swanelegele go buša. Ke Mesia feela yo a bego a tla swanelega e le ka kgonthe. Ka gona, Jehofa o ile a botša kgoši ya mafelelo dikgošing tšeo tša lešika la Dafida gore: “O rolê mphapahlôxô! . . . Xo tlo bá xwa tla e a swanetšwexo ke wôna, ka o nea yêna.”—Hesekiele 21:31, 32.
Ithute ka mo go oketšegilego
Jona o Ile a Ithuta Diphošong tša Gagwe
Na o kwešiša poifo ya Jona ya go tšhaba go amogela kabelo? Kanegelo ya gagwe e re ruta dithuto tša bohlokwa mabapi le go se fele pelo ga Jehofa le kgaugelo ya gagwe.